An Libro ni Mormon sarong katiriponan kan banal na mga kasuratan na komparable sa Bibliya. Saro ining rekord manungod sa pakikipagrelasyon nin Diyos sa mga suanoy na mga tawo na nabubuhay sa mga daga nin Amerika, asin arog man kan Bibliya, nagpapahayag nin kapanoan kan daeng kasagkuran na ebanghelyo.\nAng libro sinurat kan dakul na mga suanoy na propeta na may pag-antabay kan Espiritu nin Pagpropesiya asin Pagpapahayag. An saindang mga taramon na Isinurat sa mga laminang bulawan, sinambit asin pinahalipot nin sarong mangestoryang propeta na an ngaran Mormon. An record nagpapatotoo kan estorya nin duwang Bantog na banwaan na an saro kaini gikan mismo sa Jerusalem sa taon 600 B.C., asin ini nabanga asin nagin duwang nasyon, na inaapod na Nephita asin an saro Lamanita. An saro man enot na nag-abot sa daga nin Amerika kan mga panahon na binaranga-banga nin Diyos an linguwahe nin tawo sa Tore nin Babel. Ini man nabistong mga Jaredita. Paglipas nin ribo-ribong taon; an gabos na banwaan na nasambit nagkagaradan asin nagkawarara asin mismong nagkatarada iyo na sana an mga Lamanita, asin sinda an mga pangenot na ninuno nin mga Amerikanong Indiyan.\nAn pinaka-importanteng record na yaon sa Libro ni Mormon iyo mismo an personal na ministeryo nin Kagurangnan na Jesucristo sa mga Nephita sa panahon pagkatapos kan saiyang pagkabuhay-liwat. Ini nagtatao nin kapahayagan manungod sa mga doktrina nin ebanghelyo, ipinapahiling an plano nin kaligtasan, asin nagtutukdo sa mga tawo kun ano an saindang gigibohon tanganing makamtan an katuninongan sa buhay na ini asin an daeng sagkud na kaligtasan sa maabot pang buhay.\nPagkatapos na makumpleto ni Mormon an pagsurat, saiyang ipinamana an kasaysayan sa saiyang aki na si Moroni na iyo an nagsurat nin mga kadagdagang estoryang aram niya asin pinagtago an mga lamina sa burobukid na inaapod Cumorah. Kan Septiyembre 21, 1823, an parehong persona ni Moroni na yaon na sa estado nin kamurawayan, asin saro nang tawo na nabuhay-liwat, nagpahiling sa propetang si Joseph Smith asin nagtao nin instruksiyon mapanungod sa suanoy na libro asin ang nakatalaan nag pagsurat kaini sa linguwaheng Ingles.\nSa nakatalaan na panahon, an mga lamina ipinagkatiwalang itinao ki Joseph Smith, na iyo mismo an nagsalin kaini sa paagi nin regalo asin kapangyarihan nin Diyos. An libro ngonian naipublikar na sa kadakul na mga lenguwahe bilang sarong bag-o asin dagdag na patotoo na si Jesucristo iyo an Aki nin Nabubuhay na Diyos asin an gabos na magtutubod asin magrani sa saiya, asin magsusunod sa gabos niyang kasugoan asin ordinansa nin ebanghelyo, maliligtas.\nMapanungod sa record na ini, si Joseph Smith nagsabi: “Tinaram ko sa mga katugangan na ang Libro ni Mormon iyo an mas tamang libro na laen sa gabos na mga libro sa mundo, asin iyo ini an pinakapundasyon kan satuyang relihiyon, asin an sarong tawo magigin harani sa Diyos sa paagi nin pagsunod sa mga kaisipan kaini, na mas labi pa sa paagi nin arin man na mga libro.”\nBilang kadagdagan ki Joseph Smith, an Kagurangnan nagpahayag pa sa onseng tawo tanganing para sa saindang mga sadire mahiling man an mga laminang bulawan asin magin mga pinalen na mga testigo sa katotooohan asin kabanalan kan Libro Ni Mormon. An mga Isinurat nindang testimonya kabilang sa librong ini bilang “An Patotoo nin Tulong Saksi” asin “Ang Patotoo nin Walong Saksi.”\nIniimbitaran niamo an gabos na tawo sa gabos na lugar na basahon an Libro Ni Mormon, atid-atidon sa laog kan saindang mga puso an mensaheng laman kaini, asin haputon an Diyos, an Daeng Kasagkuran na Ama, sa pangaran ni Cristo kun an librong ini nanggad totoo. An mga tawong nag-utob sa paging ini asin naghahapot na may pagtubod, makakamtan niya an testimonya nin katotoohan asin kabanalan sa paagi nin kapangyarihan kan Banal na Espiritu. (Basahon an Moroni 10: 3-5).\nAn mga tawong nagkamit nin banal na patotoong ini gikan sa Banal na Espiritu makakaaram man sa paagi nin parehong kapangyarihan na si Jesucristo iyo an paraligtas nin kinaban, na si Joseph Smith iyo an saiyang parapahayag asin propeta sa mga huring aldaw, na An Simbahan ni Jesucristo nin mga Banal sa mga Huring Aldaw iyo an kahadean nin Kagurangnan na tinugdok liwat sa ibabaw nin kinaban, bilang sarong dakilang preparasyon para sa saiyang ikaduwang pagbalik bilang Mesiyas.\n# posted by Unknown @ 3/27/2004 06:41:00 PM\nAn Saro Pang Tipan ni Jesucristo\nAn kasaysayan kan mga tawo sa panahon na sinurat kan kamot ni Mormon sa mga lamina na gikan sa mga lamina ni Nephi.\nIyo ini an pinahalipot na record kan estorya nin banwaan ni Nephi, asin kan mga Lamanita --- Isinurat para sa mga Lamanita, na iyo man an saro sa mga katadaan kan Banwaan nin Israel; asin para man sa mga Judio asin Hentil --- Isinurat sa paagi nin sugo, asin man sa paagi nin Espiritu nin Propesiya asin pagpapahayag --- Isinurat asin sinuelyuhan, asin pinagtago yon sa kagustuhan nin Kagurangnan, tanganing dae ini madestroso --- Iluluwas sa paagi nin regalo asin kapangyarihan nin Diyos para sa interpretasyon kaini --- Pinagselyuhan kan kamot ni Moroni, asin itinago uyon sa kagustuhan nin Kagurangnan, iluluwas sa hinog na panahon sa paagi kan mga Hentil --- An interpretasyon kaini itatao sa paagi nin regalo nin Diyos.\nAn pinahalipot na estorya minagikan man sa Libro ni Ether, na nagpapahayag man nin record kan mga tawo ni Jared, na nalagalag kan mga panahon na binaranga nin Kagurangnan an saiyang tataramon sa mga tawo kan panahon na sinda nagtugdok nin Tore nganing maabot an kalangitan --- Ini man nagpapahayag sa mga katadaan kan Banwaan nin Israel kun ano an mga darakulang bagay an ginibo nin Kagurangnan para sa saindang mga magurang; asin tanganing sainda man na maaraman an mga tipan nin Kagurangnan na nagpapahayag na bako man sinda mga ilo sa habang panahon --- Asin para man sa pagpapahayag sa mga Judio asin Hentil na si Jesus iyo an Cristo, an DIOS NA MAYONG KASAGKURAN, nagpapatotoo kan saiyang sadire sa gabos na nasyon --- Asin ngonian, kun igua man nin mga sala’ yan mga sala’ nin tawo; kun kaya, dae nindo paghusgaran an mga bagay nin Diyos, tanganing kamo man magin malinig sa tukawang-hukom ni Cristo.\nBinikol na gikan mismo sa orihinal na linguwaheng Ingles sa pagkasurat na translado ni Joseph Smith Jr.\n# posted by Unknown @ 3/27/2004 11:03:00 AM


Home / Bicol News / Naga City / News / 5ng menor de edad nagsalakat sa Naga City; biktima, consejal kan ciudad\n5ng menor de edad nagsalakat sa Naga City; biktima, consejal kan ciudad\nBicol Standard Newspaper Monday, July 08, 2019 Bicol News, Naga City, News\nNAGA CITY (Bicol Standard) - Limang (5) menor de edad na suspechado sa pag salakat sa bodega (warehouse) na mayo nin tao, sa Zone 5, Clupa, sa Brgy. Calauag, digdi.\nAn biktima iyo si Vidal Castillo y Plofino, 67, miembro kan Sangguniang Panlungsod kan Ciudad nin Naga, na nag eerok sa Opal St., sa kapareyong barangay.\nBase sa report an limang mga aki (Children in Conflict with the Law), nag sakat sa kudal, asin nag-nag agi sa kisame, asin kan naka laog na kan harong bikukasan an mayor na pwerto, tanganing makalaog an saindang kairiba sa pag habon.\nBase sa pag imbentaryo, an hinabon kan mga menor de edad iyo an 39ng pidaso nin switch asin outlets na naka installar sa 4 na cuarto kan harong, asin sa tulong comfort rooms.\nKinua man ninda an gabos na electrical wires na naka installar na sa harong, fuersahang dinara si circuit breaker, na may takop na stainless.\nSiring man, hinabon pa an 9 na pidasong breaker switch, tinukal an nakatakod nang exhaust fan, asin an gabos na electrical wires asin breaker switch, dinara pa.\nAn mga naghabon na mga menor de edad nag durulag kan sinda nabisto ni Hercules Borromeo y Masapol, 38, na taga Zone 5, Manzanilla St., Clupa, Naga City.\nSi Borromeo nag tatrabaho ki City Councilor Del Castillo.\nMientrastanto, sa follow up report kan pulis naaraman na por medyo kan ginibong hot pursuit operation, naarestar an saro sa mga menor de edad na naghabon.\nAn suspechado nagpapahipli sa abandonadong harong na nasa Emerald Street, sa kapareyong barangay.\nNarecover kan pulis hale sa poder kan saro sa mga naarestar iyo an sarong dakulang carton na may laog nin pirang pidaso na saradit na carton na may laog nin Vans shoes asin sarong plastic bag na laog nin napapardo pang mga short pants na an color blue (school uniforms).\nAn abandonadong harong iyo suboot an ginagamit kan mga menor de edad bilang tagaon.\n5ng menor de edad nagsalakat sa Naga City; biktima, consejal kan ciudad Reviewed by Bicol Standard Newspaper on Monday, July 08, 2019 Rating: 5


Progresibong grupo na-aalarma sa panlilikidar sa saindang mga lider\nNa-aalarma na an progresibong grupo sa Bicol sa sunod-sunod na panlilikidar sa saindang pag-iriba sa laog sana nin sarong semana tolo na an pigbabadil gabos binawian nin buhay.\nSi Vince Casilihan, lider kan Karapatan Bikol asin Nelsy Rodriguez pamayo kan Bayan Muna sa Camarines Sur kinukondenar an makangerat nang krimen na garong sa hayop an pambabadil na dawa anong oras ginagadan sa laog sana nin sarong semana.\nAn pinakahuring biktima iyo si Nepthali Morada, 45 na dati coordinator kan Bayan Muna sa Camarines Sur kan taon 2013 hasta 2017, pinagbabadil nin M-16 armalite sa Barangay San Isidro, Ciudad nin Naga mga alas 7:30 nin aga kan Lunes, Hunyo 17 mantang nagpapadalagan ini kan saiyang motorsiklo hali sa saindang residencia sa Brgy. San Isidro.\nSi Morada, empleado na ngonian kan Capitolyo Provincial kan Camarines Sur sa opisina kan Bise Gobernador.\nLunad sa puting pick up an suspechado na padagos pang pig-iimbestigaran kan Naga City Police Office (NCPO) mantang hinahalat ninda an cooperasyon kan mga testigos nganing makatabang sa caso.\nNakua na si numero kan conductor sticker na saro sa makakatabang ini sa imbestigasyon, sabi ni SM/Sgt. Tobias Bongon kan NCPO.\nSinabi pa ni Bongon dawa pigsasabi kan ibang opisyal kan Bayan Muna na ahente kan estado an envuelto sa krimen alagad gigibohon ninda an busising imbestigasyon dawa siisay paman an pig-aacusaran.\nKan nakaaging Hunyo 15, pinagbabadil man gadan sinda Ryan Hubilla, 22 años na sarong senior high school asin si Nelly Bagasala 69, lider kan Sorsogon People’s Organization na parejong pinagbabadil sa Ciudad nin Sorsogon.\nDuwang aldaw antes kan panlilikidar tolong mga political prisoners sa Sorsogon na saindang tinabangan nganing makaluwas sa carcel alagad kan Sabado an duwang mga human rights workers tinudas kan riding-in-tandem.\nPigtutubodan kan progresibong grupo na an saindang suspechado iyo an state forces.\nSinabi pa na saindang pigkokonektar an panlilikidar ki Morada sa nangyari man na pambabadil ki Hubilla asin Bagasala.\nAn PNP sa Ciudad nin Sorsogon asin sa NCPO nagpapadagos pa kan sindang imbestigasyon.\nPuon na magtukaw si Presidente Rodrigo Duterte sa Malacañan, digdi sana sa Bicol igwa nang 61 extra judicial killing asin nadagdagan pa kan tolong pinakahuring biktima.\nNeptali Morada pinatumba kan pigtutubodan ahente kan estado. (Retrato kua ni Janessa Savilla)


Minatubod Ako Sa Diklom: PELIKULA, PILUKA, PITAKA\nHindi ito Indie\nSiring na binabago kan teknolohiya an terasa kan arte, nangangahulugan man ini nin pasil, madaling medium para sa kiisay man na magmawot na ipahiling, ipabakal, ipabasa an saiyang gibong sining. An radikal asin tunaw na tinutungtungan kan teknolihiya an nagtatao nin demokratisasyon kan nasabing paghiro na dati limitado sana man sa may mga kakayahan na mag-adal asin magsuporta kan nasabing arte orog na sa Filipinas na an arte katakod sa imahe kan elitismo, kan mayayaman, kan relihiyon o anupang poderosong institusyon na pighihiling na suhay na direksyon sa arte na napapakinabangan, katakod kan buhay o functional. Kun dati an arte kaibahan kan pagbuhay-buhay, kan pag-oma, kan pagsira, kan pag-laog sa mga estado kan buhay, nagkaigwang pagbabago kan an arte magin nang paagi kan dikit na tawo tanganing palatawon an saindang halangkaw na posisyon. Kun kaya igwang makusog na paghiling na an arte, iyo sana si mga obra maestra na nakadukot sa lanob kan mayayaman, mga antigong ukit.\nAlagad sa paglaog kan modernong panahon orog na kan agresibong dalagan kan teknolohiya, nagkaigwa nin manlain-lain na direksyon asin saro na digdi an pagbalik sa tinutubodan na orihinal na estado kan arte, na para asin kaya ining gibohon kan gabos, kan banwaan. May mga pagtubod man na an pag-abot kan teknolohiya nakahimo nin mga panibagong grupo nin mga ‘aristocratic’na pig-aapod ta nang ‘technocratic’. Dai man nanggad napatag kan teknolohiya an gabos na lebelo nin satuyang sosyal na kamugtakan, kaibahan digdi an ekonomiko-pulitikal na istruktura. Alagad, may nagkakapirang nagtutubod na mas dakul man na binuksan na pagkakataon orog an sa mga hoben, middle class, OFWs, an mga advancements sa teknolhiya arog baga kan internet, asin cellular phones, asin an mga digital cameras. Kun kaidto an mayaman sana an may retrato o pira sana an photographer, ngonyan an pag-abot kan kamera asin mga cellphones na igwang kamera nakatao nin suhestiyon na gabos na pwedeng maging retratista, artistic man ini o basta igwa sanang itago. Hararom an layers kaini orog na sa panahon na dai man nagpapahuri an pilosopiya asin iba pang disiplina sa pagtao nin mga diskurso mapapadapit sa pagbabagong ini.\nSa panahon man na ini, nag-abot an inaapod tang ‘independent films o Indie’ na pighihiling na bagong paagi tanganing mailigtas an pelikulang Filipino sa luma, gasgas, remake asin andam nang putahe na tinatao sa kadaklan na paradalan kan mga darakulang film studio. May mga positibong komento na nagsasabi na ini an panahon na may orog na nagiging exploratory an mga filmmakers, hoben, asin impluwnesyado naman kan mga diskurso sa luwas asin laog kan nasyon. Dakulang ginhawa an mga pelikulang ini sa mga paulit-ulit asin makabentang pelikula na tinatao satuya asin tinutugotan man kan MTRCB na takot man na magbuntog sa lawod, nin huli ta ini sarong state apparatus pa man giraray asin bakong kompwesto nin puros mga artista na nagbabangko sa ideya na an sining nagbubukas, nagduduman sa mga dai pa honahon na teritoryo.\nSa pagluwas kan mga independent films na ini, nagigin naman fad asin paagi kan mga artista (lalo na an mga baguhan) na dati dai maako o masuporta sa mga arog kaining proyekto tanganing mas orog na maipahiling an rarom kan saindang arte na pwedeng maging lehitimasyon orog na kun ika nagpupuon-puon pa sana. Alagad bako sana ini nangyayari sa kinaban kan mga pelikula na sa satuay iyo man an ‘showbizness’. Igwang dakulang pagluwas sa mainstream an mga indpendent films, na igwa naman ining award giving body (na may sadiri naman na pulitika, ta gabos man), asin minsan an paggamit kan tataramon sa pelikula o materyal dai naman nakasentro sa Manila, o Tagalog kundi sa local na kamugtakan kan lokasyon, pinaghahalian kan karakter, kaibahan naman an tataramon. Arog baga kan Rolyo ni Alvin Yapan na nanggana sa Cinemalaya para sa Pinakamarhay na Halipot na Pelikula (Best Short Film) kan 2007 na an mga karakter bakong mga artista sa Manila kundi mga tawong hali sa lokasyon kun sain minadalagan an istorya. Nagluluwas man na bako na sanang pormal na pag-adal an kaipuhan, buot sabihon ma-enroll ka sa film institute o sa sarong unibersidad, kundi minsan sa tabang kan sadiring pagbasa, pagdayon sa mga workshops, an mga pelikulang ini, garo naman sana pagsurat nin osipon, nin palabas sa entablado na orog pang pianpapadali kan pag-abot kan mga gamit sa teknolohiya. Sa pelikula ngani ni Yapan, na tubong Taga-Pili, asin ginibo an pelikula sa Pili asin Naga, an magayon na istorya an orog na naglataw asin nagtaong buhay asin direksyon sa pelikula bakong gayo sa technical aspect. Kun kaya an mga obrang arog kan ki Yapan, minahapot kan pagpapahiling asin naratibo kan istorya asin paggamit kan teknolohiya asin an gabat kan istorya. Ini man an lenteng gagamiton ko sa paghiling kan pelikulang Santigwar na nanggana bilang pinakamarahay na pelikula sa Quisumbing Escodero Film Festival na ginibo sa Unibersidad nin Pilipinas.\nPaghanap Kan nakaiba asin Kakaiba\nNanggana sa enot na Quisumbing-Escandor Film Festival bilang pinakamarahay na pelikula para sa taon na ini, nagin okasyon nin selebrasyon an nasabing pelikula na masasabing sarong kapahayagan kan nagluluyap na interes man sa paggibo nin pelikula na bako sanang sarong arte kundi kumbinasyon nin dakul na arte. Yaon an musika, an dayalogo, an rarom kan pagsabuhay kan mga karakter asin an bilog na dalagan kan istorya.\nSa pagsurat kan ripasong ini, lilinawon ko na dai ko nahiling an iba pang pelikulang idinayon sa nasabing film festival. Alagad bako ining ulang tanganing dai ko tawan nin magkakanigong pagbasa an Santigwar na pelikula bilang sarong teksto, sarong archetype na may katuyahan na ipahiling asin ipasabot an mismong mensahe na binilog kan mga tawo sa likod kan produksyon.\nSa panurat ni Johner A. Cañeba asin sa direksyon ni Gerald Ian I. Mendez na mga estudyante kan University of Saint Anthony sa Iriga, an nasabing pelikula hinimo sa pagtarabangan kan kadakul na tawo na nagtutubod sa pagtulod kan pelikula bilang sarong medyum nin arte. An mga artista na nagluwas sa halipot na pelikula, bako man mga batikan na artista kundi mga pag-iribahan sana man kan mga kaggibo arog ninda Guia P. Castroverde, Amer Elias B. Corporal, Michelle Ann F. Martinez asin Aileen F. Martinez na nag-arte sa pelikulang ini. An siring na direksyon nin pagpili nin mga karaketr, apwera sa kakulangan kan budget, minabalikwas sa sistema kan mainstream na paggibo nin pelikula na kaipuhan an dakulang production staff. Digdi minalaog an independent film sa paggamit kan mga tawo sa eksena, an mga ordinaryong tawo sa lugar an ipinapahiling bilang mga karakter sa nasabing pelikula tanganing paluwason an ‘naturalesa’ kan pag-arte asin man an palibot na hinihiroan kan istorya.\nAlagad, masasabi man na igwang ‘unnaturalness’ nin huli na mismo sa bakong tuod na pag-atubang kan mga tawo sa kamera, sa video na iyo an garo mata na nagmamatyag kan gabos na paghiro, kan pagdalagan kan pelikula. Ini an sarong bagay na nahiling kong daing gayong natawan nin pagtanos sa halipot na pelikulang ini na, minsan ngani ginamit an tataramon sa Iriga na sarong dakulang bagay para sakuya, dai naabot kan pelikula an naturalness na iyo man gayod an katuyuhan kan pelikula. Risahon an paghiro kan mga mata kan mga aktor sa paghiling sa kamera na minsan tago, alagad hayag. An mga dayalogo nagluluwas na pirit asin melodramatikong pagpapahiling kan buhay sa sarong baryo sa Iriga. Minsan an kapalibotan na ipinahiling, dai kong gayong nahilingan nin pagkatakod-takod, imbes, purak-purak ini na garo mga imahe sanang kinua kan nagriringgaw na aki sa bago niyang cellphone. An mga kinuang manlain-lain na eksena sa manlain-lain na palibot daing bago asin malinaw na identidad na masasabing sa lugar na ini idto naghihiro. Dugang sanang elemento kan bulan, an damulag asin an tanog na panakot na dai man epektibo nakapahayag nin malinaw emosyon. Daing character an scene. Bakong malinaw ang pagtakod-takod kan heyograpiya na siyang pighihiroan kan mga karakter, mayong marahay na thread na pwedeng magtakod-takod sa mga eksena.\nDawa arog kaini an nangyari, bilang sarong halipot na pelikula, dakulang pasabong ini na an satuyang mga hoben nagdadayon asin nagigigibo naman, buot kong isipon na bako lamang nin huli ta igwang kontes (dawa yan man talaga an mayor na taga-agyat nin partisipasyon) kun tano an pelikulang ini nahimo. Sarong magayon na pinunan ini na sa hiling ko magbubukas pa nin dakul na paagi, dakul na paghiling sa paggibo nin pelikula sa satuya. Saro ining paghiling sa mga materyal na pwede niyatong gamiton na pasugmadan tanganing ipahayag an satuyang mga osipon, buhay-kamugtakan asin an propaganda o pulitika kan mga naggigibo kan nasabing obra. Alagad kaipuhan na magkaigwa nin hararom na paghorop-horop, pagsalingoy asin pag-adal sa mga materyal na gagamiton. Digdi minalaog an pangangaipuhan ta na orog tang hilingon an satuyang mga diskurso katakod kan satuyang sadiring tradisyon asin panan’awan asin an mas dakulang kinaban.\nIni an saro pang kakulangan kan nasabing pelikula, daing gayo ini naghorop-horop sa pinakamateryal na tema minsan kadakul ining isyung pigpapahayag arog kan kapagtiosan, barakalan boto, sistema kan mga ospital asin an klasikong iwal kan siyensya asin pagtubod na sa pelikula ipinahayag bilang an pagsaralak kan folk asin Katolisismo sa ritwal kan Santigwar.\nSa paghiling ko nanggana an pelikula nin huli ta ipinahiling kaini an gustong mahiling kan mga huwes na nagpapahayag man kan saindang pulitikal na diskurso sa paghatol kan mga entries. Nanggana an pelikula ta ini ginibo tanganing ipahiling an sarong medikal na kamugtakan sa satuyang nasyon, arog kan pagsasantigwar na hinihiling na daan na ritwal, unscientific asin iyo an direktang pigtutukoy na naging kawsa kan kagadanan kan bidang aki, na nagtapos sa pagtalbong ni Kristo kan mga gamit kan saiyang agom na tinawan kan birtud nin pagsantigwar. Daing malinaw na resolusyon na tinao an pelikula, dai man ining walat na matulod satuya sa odok pang paghorop-horop nin huli ta dai man malinaw ang mensahe kaini apwera sa mga pinaghalo-halong diskurso kan kamugtakan kan tawo sa kapalibutan na pinangyarihan. An pagtalbong kan mga gamit sa Santigwar, nagpapahiling sana kun sain naghahali an diskurso kan mga kaggibo kan pelikula (sa disiplina sinda kan medisina) na dai man hiniling an anthropological significance kan ritwal. Dai kaini tinawan nin gabat an kamugtakan kan ospital na daing mga doktor o nurses ta tibaad gabos naman naghali tanganing mag-abroad, maghanap nin marahay na trabaho mantang an mga ospital yaon sana sa pagkaherak kan mga pulitiko na tinatawan nin rakdag na atensyon an mga isyung ini. Mantang pigpapahiling kaini an pagkapot sa tarom kan mga nagtitios, dai man ining malinaw na pagtubos sa kamugtakan kan mga nagtitios na sa direksyon kan romantisismong pagbasa, parati na sanang nag-iiwal, daing pinag-adalan, nakikimaherak asin nagtutubod sa mga espirito na tibaad nin huli sa saindang kamugtakan, mas harani na sinda sa kinaban kan mga gadan kisa sa mga buhay.\nSa kabilugan, marahay na sintomas an pag-abot kan Santigwar, bako man na halangkaw an nilayogan kan dalagan kan istorya asin kan teknikal na produksyon na garo ngani tourism ad pa an kapinunan, mabukas ini nin dakul na oportunidad tanganing mas hararom niyatong hilingon an satuyang mga materyal, tanganing mas mapuga niyato an kalag kan satuyang pagkatawo bilang mga tumatawo kan tradisyon, kan istorya kan Bikol. Dakul an nakaiba sa pelikula alagad daing gayong kakaiba.\nLabels: bicol mail column, rebyu


Gikan sa Sambanwá Bicol Missalette, 23 Agosto 2020\nPara ki Jesus, siisay ako? Ano an masasabi ni Jesus dapit sako ngonian? Sa atubang nin Kagurangnan, ano an sakong kamugtakan?\n“Ngonian sinasabihan taka: Ika Gapo, asin sa ibabaw kan gapong ini papatindogon ko an sakong Simbahan.” Ini an personal na pagkamidbid ni Jesus ki San Pedro. Ini bunga kan mga taon na sinda nag-ibahan sa pagpamibi, sa pagrokyaw kan Evangelio asin pagtabang sa mga nangangaipo. Ining sinabi ni Jesus sarong biyaya na gikan sa pagkamaheherakon asin pagkamarahayon kan Dios bako sa mga kasalan ni kaluyahan ni mga karahayan ni San Pedro.\n“Magrayo ka sako Kagurangnan saro akong parakasala!” “Kagurangnan aram mo an gabos.” Bako akong maninigo na apodon na masasarigan na “Gapo” nin huli ta ako kulang ngani sa pagsarig, kulapos sa pagtubod na ika na Dios kaipuhan na magtios asin magadan sa cruz. Bako akong “Gapo” nin huli ta pignegaran taka sa tahaw nin makuri mong pagtios. Alagad an Kagurangnan nagtaram: “Paladan ka, Simon, aki ni Jonas…Ngonian sinasabihan taka: ika Gapo!”\nSiring kan pagkamidbid ni Jesus ki San Pedro, an pagkamidbid nin Dios sa lambang saro sa sato gikan sa satong personal na namumugtakan. Para sa Kagurangnan, siisay ka sa tahaw kaining nagpapadagos na pandemya? Ika daw gapong matagas na daing pakiaram, daing pakilabot sa pagsunod kan mga patakaran kan gobyerno lokal o nasyonal? O gapong masasarigan kan kadaklan? Ika daw igwa nin mga kamot na kurakot o kuripot? O mga kamot na daing ontok sa pag-omaw sa Dios asin mahigos sa pagtabang sa mga nagtitios?\nSiisay ka para ki Jesus? Frontliner: doctor o nurse o trabahador sa hospital? Padi sa parokya o madre sa kumbento daing patod sa pag-arang sa Dios? Pasyente kan COVID o na-aatendir kan pasyente sa quarantine facility? Siisay man o yaon saen man kita, sa hospital, sa tinampo, sa tindahan, sa Mall, sa harong, sa simbahan o sa escuelahan man ining hapot ni Jesus dai niato madudulagan.\nSiisay ako para sa Kagurangnan? Bakong madaling simbagon ining kahapotan. Bako ining True or False o Multiple Choice sa exam. Dai ini masisimbag sa sarong semester na distance learning o online learning. Dai puedeng i-google an tamang kasimbagan. Minsan pa i-search sa Wikipedia, ini matataranta.\nAn pagkamidbid sa Dios personal. Ini sarong commitment, o tipan habang kita nabubuhay. Siring sa sarong relasyon, an pagkamidbid sa Dios halawig na proseso na gikan bako sa mga libro o sinasabi sato kan ibang mga tawo kundi sa mga experiencia nyato sa buhay lalung-lalo sa mga panahon nin kasakitan asin kadificilan. Si Job namidbiran an Dios na tunay na marahayon asin maheherakon sa tahaw nin helang asin pagkawara kan saiyang mga iniposan asin mahal sa buhay. An mga Israelita mas lalong nasabotan asin namatean an pangataman asin pagmangno kan Dios na Kaglalang kan sinda nasa lantad nin cuarentang taon. Bako daw ining extended community quarantine sarong paagi nin Dios tanganing mas lalo pa nyato siyang mamidbiran? Asin sa satong pagkamidbid sa saiya mas mapapararom pa niato an pagkamidbid ta sa satong mga sadiri?\n“Ika an Cristo, an Aki nin Dios na buhay!” olay ni San Pedro. Ining kapahayagan nin pagtubod pinanindogan ni San Pedro sagkod sa kagadanan. Siisay ako, para ki Cristo? Kun masisimbag ta ining kahapotan masisimbag ta man nin personal an hapot nin Kagurangnan: “Siisay ako sa paghona nindo?” “Siisay ako para saimo?”\nMidbid na nin Kagurangnan an saiyang sadiri. Alagad dai pa nyato siya midbid nin husto. Dai niya kaipo an mga “likes” o pusoan ta siya sa social media. Mas interesado siya kan mismong puso tang bukas sa pagkanood asin pagkasabot asin pusong maimbod sa pagsunod kan kabotan nin Dios. Dai kaipo nin Kagurangnan an mga “followers” sa social media para magin popular sana. Kaipo ni Jesus nin mga “followers” na siring ki San Pedro handa na makanood asin magsunod sa dalan nin cruz sa aroaldaw na pagkabuhay.\nSa tahaw nin makuring kasakitan, kahandalan, katikapuhan, siisay sa sato an igwa pa kan siring na pagtubod na makapagrokyaw nin makusog: “Ika an Cristo, an Aki nin Dios na buhay!”?\n— Rev. Fr. Joey D. Gonzaga\nRector, Holy Rosary Major Seminary\nConcepcion Pequeña, Ciudad nin Naga\nKasuarin ko daw namatean na ako tunay na kabtang kan Simbahan asin nahiling ko an kagayonan kan buhay na idinodolot kan comunidad na ini?\nSiring ki Pedro na pinaniwalaan ni Jesus kan katongdan bilang lider kan comunidad, ako man pinaniwalaan kan Kagurangnan kan katongdan bilang sarong binonyagan. Naootob ko daw an sakong mga katongdan bilang miembro kan Simbahan? Ano an mga dahelan kan sakong dai pag-otob kaiyan?


ALMA TSAPTER 4\nSi Alma nagbunyag nin rinibong mga nagbarag-ong mga tawo --- An kadaendatahan naglaog sa Simbahan, asin an pagprogreso kan simbahan na-antala --- Si Nephihah iyo an pinagngaranan na pamayong huwes --- Si Alma, bilang pinakahalangkaw na pade, ipinagdulot an sadire para sa ministeryo.\nNgonian ini nangyaring naglipas na sa ika-anom na taon kan pagpapamahala nin mga huwes na nangibabaw sa mga katawohan nin Nephi, mayo nin mga ralabanan o mga pakigiyera sa kadagaan nin Zarahemla.\n2 Pero an mga katawohan nagmundo, iyo, nagmundong gayo sa pagkawara kan saindang mga katugangan, asin man sa pagkawara kan saindang mga kakarnerohan asin mga kabakahan, asin man sa pagkawara kan saindang omahan nin mga butil, na pinagtirimak-timakan sa irarom kan mga bitis asin pinagderestroso kan mga Lamanita.\n3 Asin grabeng gayo an saindang mga kamondoan na an lambang kalag naggibong magmundo; asin sinda nagtutubod na ini iyo an mga kahukuman nin Diyos na ipinadara sainda nin huli kan saindang mga karigsokan asin kan saindang mga karumputan; kun kaya sinda nagmuklat sa sarong kagiromdoman kan saindang katalagahan.\n4 Asin sinda nagpoon sa pag-establisa kan simbahan na may bilog na pagmawot; iyo, asin kadakul an nabunyagan sa mga tubig kan Sidon asin nagin kabale sa simbahan nin Diyos; iyo, sinda pinagbunyagan sa paagi kan kamot ni Alma, na iyo an kinonsagrang halangkaw na pade na mangingibabaw sa mga katawohan kan simbahan, sa paagi kan kamot nin saiyang ama na si Alma.\n5 Asin ini nangyaring naglipas na sa ikapitong taon kan pagpapamahala kan mga huwes nagkaigwa nin labi sa tres mil kinyentos na mga kalag na nakisumaro kan saindang mga sadire sa simbahan nin Diyos asin nagkaburunyagan na. Asin kaya natapos an ikapitong taon na pagpapamahala kan mga huwes sa pangingibabaw sa mga katawohan ni Nephi; asin nagkaigwa nin padagos na katuninongan sa bilog kaidtong panahon.\n6 Asin ini nangyaring naglipas na sa ikawalong taon kan pagpapamahala nin mga huwes, na an mga katawohan nin simbahan nagpoon na magin mapang-abaw-abaw, nin huli sa nagsosobra nindang mga kayamanan, asin an saindang pinong mga sutla, asin an saindang hinabing na lino, asin nin huli kan saindang kadakul na mga kakarnerohan asin mga kabakahan, asin an saindang mga bulawan asin an saindang mga plata, asin an gabos na manera nin mga mahahalagang mga bagay, na saindang nagkakurua sa paagi kan saindang paghigos; asin sa kaining mga bagay na nakapaglangkaw sa kapa-abaw-abawan kan saindang mga mata, nin huli ta sinda nagpoon na na magsul-ot nin grabe kamahal na mga pagbabado.\n7 Ngonian iyo ini ang nagkausa nin grabeng kahaditan ki Alma, iyo, asin sa kadakul na mga tawo na si Alma an nagkonsagra sa magin mga paratukdo, asin mga pade, asin mga elder nin simbahan; iyo, kadakul sainda an grabe an pagkamundo nin huli kan karigsokan na saindang namansayan na nagpoon nang gayong nagin yaon sa pag-iriba kan saindang mga katawohan.\n8 Nin huli ta saindang nahihiling asin namamansayan na may dakulang pagkamundo na an mga katawohan nin simbahan nagpoon na nagpapalangkaw sa kapa-abaw-abawan kan saindang mga mata, asin ipinapamugtak an saindang mga puso sa mga kayamanan asin sa mga mayong kamugtakan na mga bagay sa kinaban, na sinda nagpoon na magin mga paralibak, an saro kontra sa saro, asin sinda nagpoon na magpersige sa iba na dae nagtutubod uyon sa saindang mga pansadireng pagboot asin kaogmahan.\n9 Asin kaya, kaining ikawalong taon kan pagpapamahala nin mga huwes, nagkaigwa nin pagpopoon nin magin dakulang pag-iiriwal-iwal sa pag-iriba nin mga tawo kan simbahan; iyo, nagkaigwa nin mga iringgitan, asin sirimbagan, asin malisya, asin mga pagpersige, asin kapa-abaw-abawan, asin maski ngani minasobra pa sa sainda na bakong mga kabale sa simbahan nin Diyos.\n10 Asin kaya natapos an ikawalong taon kan pagpapamahala nin mga huwes; asin an karigsokan kan simbahan iyo an sarong dakulang kaulangan para sainda na bakong kabale sa simbahan; asin kaya an simbahan nagpoon na maghulog sa pagigin progresibo kaini.\n11 Asin ini nangyaring naglipas na sa pagpoon kan ikasiyam na taon, si Alma nakamasid sa karigsokan nin simbahan, asin saiya man nahihiling na an ehemplo kan simbahan nagpopoon na mag-akit sa iba na mga kayong pagtubod na gumibo gikan sa sarong pedasong kadaendatahan pasiring sa saro pa, kaya iyo an nakapagdara nin kapahamakan sa mga katawohan.\n12 Iyo, saiyang nahihiling an bakong pantay na kamugtakan nin mga katawohan, an iba nagpapalangkaw kan saindaang mga sadire sa kapa-abaw-abawan, pinaghahamak an iba, tinatalikod an saindang mga likod sa mga may pangangaipo asin mga huba asin sa sainda na mga gutom na, asin sa sainda na mga napapaha, asin sa sainda na may kahelangan asin may kasakitan.\n13 Ngonian iyo ini an nagkausa nin dakulang mga pagtatangis sa pag-iriba nin mga katawohan, habang an iba ipinapababa an saindang mga sadire, nagtatabang sa iba na nangangaipong gayo kan saindang katabangan, halimbawa baga sa pagheheras kan saindang mga pagsadire sa mga pobre asin sa mga nangangaipo, pinapakakan an mga gutom, asin nakakamate nin gabos na mga manera nin kasakitan, sa ngaran ni Cristo, na maabot uyon sa espiritu nin pagpropesiya;\n14 Pinaghihiling na gayo an pag-abot kan aldaw na idto, kun kaya pinapaurog an kapatawaran kan saindang mga kasalanan; napapano nin dakulang kaogmahan nin huli sa pagkabuhay-liwat nin mga gadan, na uyon sa kagustuhan asin kapangyarihan asin pagliligtas ni JesuCristo gikan sa mga gapos nin kagadanan.\n15 Asin ngonian ini nangyaring naglipas na si Alma, na iyo an nakakahiling sa mga kasakitan kan mga mapagpakumbabang parasunod ni Diyos, asin mga pagpepersige na ipinapamate sainda kan katadaan nin saiyang mga katawohan, asin nakamasid kan gabos nin saindang dae pagkapantay-pantay, nagpoon na magin mamondoon na gayo; daeng pagkukulang na an Espiritu nin Kagurangnan dae nagpabaya saiya.\n16 Asin siya nagpili nin sarong madunong na tawo na yaon sa pag-iriba kan mga elders nin simbahan, asin nagtao saiya nin kapangyarihan na uyon sa boses nin mga katawohan, na tanganing siya magkaigwa nin kapangyarihan na magpasar nin mga leyes na uyon sa mga leyes na itinao na, asin ipamugtak ini sainda na may kakusugan na uyon sa nagkaginibohang karigsokan asin mga krimen nin mga katawohan.\n17 Ngonian an kapangaranan kan tawong ini iyo si Nephihah, asin siya pinagngaran na pinakapamayong huwes; asin siya nagtutukaw sa tukawan nin paghuhukom na tanganing maghuhukom asin iyo an magtagapamahala nin mga katawohan.\n18 Ngonian si Alma dae niya ipinagpaubaya sa saiya an opisina na magin halangkaw na pade na mangingibabaw sa simbahan, alagad saiyang itinada an opisina nin halangkaw na pade sa saiyang sadire; pero saiyang ipagpaubaya an tukawan nin paghuhukom ki Nephihah.\n19 Asin ini saiyang ginibo na tanganing siya sa saiyang sadire puwedeng magpaduman sa pag-iriba kan saiyang mga katawohan, o sa pag-iriba kan mga katawohan ni Nephi, na tanganing siya makapagbalangibog nin tataramon nin Diyos sa sainda na tanganing pamukawan sinda sa paggiromdom kan saindang katungdan, asin tanganing siya puwedeng mahila pababa, sa paagi kan tataramon nin Diyos, an bilog na kapa-abaw-abawan asin katusuhan asin an gabos na mga pag-iiriwal-iwal na yaraon sa pag-iriba kan saiyang mga katawohan, nahiling na mayong ibang dalan na puwede sindang mabawi kundi iyo na darahon sinda sa sarong tunay na testimonya na laban man sana sa sainda.\n20 Asin kaya sa pagpoon kan ikasiyam na taon nin pagpapamahala nin mga huwes na nangingibabaw sa mga katawohan nin Nephi, si Alma iyo an nagpaubayang itao an tukawan nin paghuhukom ki Nephihah, asin ipinagpamugtak niya an saiyang sadire na magin halangkaw na pade sa banal na orden nin Diyos, para sa testimonya kan tataramon, na uyon sa espiritu nin paghahayag asin propesiya.\n# posted by Unknown @ 8/03/2005 04:54:00 PM


“Ini an Sakong Aki”—Kun Paano Ipinag-orgulyo si Jesus kan Saiyang Ama\nBASAHON SA Acholi Afrikaans Albanian Aleman American Sign Language Amharic Arabic Armenian Azerbaijani Azerbaijani (Cyrillic) Bashkir Bicol Brazilian Sign Language Bulgarian Cambodian Catalan Cebuano Chichewa Chilean Sign Language Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Croatian Czech Danish Dutch English Español Estonian Faroese Fijian Finnish Ga Georgian Greenlandic Griego Guarani Haitian Creole Hapon Hausa Hiligaynon Hindi Hungarian Iloko Indonesian Italiano Kannada Kikuyu Kiluba Kinyarwanda Kirghiz Koreano Krio Kwanyama Latvian Lhukonzo Lithuanian Luganda Macedonian Malagasy Maya Mexican Sign Language Myanmar Nepali Norwegian Oromo Ossetian Pangasinan Papiamento (Curaçao) Peruvian Sign Language Polish Portuguese Portuguese (Portugal) Pranses Quechua (Ayacucho) Quechua (Bolivia) Quechua (Cuzco) Romanian Ruso Russian Sign Language Samoan Serbian Serbian (Roman) Setswana Seychelles Creole Shona Sinhala Slovak Slovenian Solomon Islands Pidgin Swahili Swedish Tagalog Tajiki Tatar Thai Tigrinya Tiv Tongan Tsonga Turkish Turkmen Tuvaluan Tzotzil Ukrainian Umbundu Urdu Uzbek Vietnamese Xhosa Yoruba Zulu\nKUN marahay an ginigibo nin mga aki, naoogma an mga nag-aataman sa sainda. Kun si nene o si nonoy may marahay na ginibo, an sarong ama naoogmang magsabi: “Ini an sakong aki.”\nPirmeng ginigibo ni Jesus an nakapaoogma sa saiyang Ama. Kaya ipinag-oorgolyo sia kan saiyang Ama. Nagigirumdoman mo daw an ginibo kan Ama ni Jesus sarong aldaw kan kaiba ni Jesus an tolo niang parasunod?— Iyo, nagtaram an Dios hale pa duman sa langit tanganing sabihon sa sainda: “Ini an sakong Aki, an namomotan, na sakong inoyonan.”—Mateo 17:5.\nSi Jesus pirmeng naoogmang gibohon an mga bagay na nakapaoogma sa saiyang Ama. Aram mo daw kun taano? Huli ta talagang namomotan nia an saiyang Ama. Kun an saro ginigibo sana an mga bagay ta obligado siang gibohon iyan, ini garo depisil. Alagad kun sia andam, iyan mas pasil. Aram mo daw kun ano an boot sabihon kan pagigin andam?— An boot sabihon kaiyan talagang gusto mong gibohon an sarong bagay.\nBago pa man si Jesus nagdigdi sa daga, andam siang gibohon an ano man na ipagibo sa saiya kan saiyang Ama. Ini huli ta namomotan nia an saiyang Ama, si Jehova Dios. Magayonon an kamugtakan ni Jesus sa langit kaiba kan saiyang Ama. Alagad may espesyal na ipapagibo an Dios ki Jesus. Tanganing magibo iyan, kaipuhan na bayaan ni Jesus an langit. Kaipuhan siang mamundag bilang omboy digdi sa daga. Andam si Jesus na gibohon ini ta gusto ni Jehova na iyan gibohon nia.\nAno an sinabi kan anghel na si Gabriel ki Maria?\nTanganing mamundag bilang omboy digdi sa daga, kaipuhan may ina si Jesus. Aram mo daw kun siisay sia?— An ngaran nia Maria. Isinugo ni Jehova an anghel niang si Gabriel hale sa langit tanganing kaolayon si Maria. Sinabihan sia ni Gabriel na magkakaigwa sia nin omboy na lalaki. An omboy ngangaranan na Jesus. Asin siisay an magigin ama kan omboy?— Sinabi kan anghel na an magigin Ama kan omboy iyo si Jehova Dios. Kaya ngani si Jesus aapodon na Aki nin Dios.\nAno daw sa paghona mo an nagin saboot ni Maria manongod digdi?— Sinabi daw nia, “Habo kong magin ina ni Jesus”? Dai, andam si Maria na gibohon an gusto nin Dios. Alagad paano mamumundag bilang omboy digdi sa daga an Aki nin Dios sa langit? Paano napapalaen an pagkamundag ni Jesus sa pagkamundag nin gabos na iba pang omboy? Aram mo daw?—\nBueno, ginibo nin Dios an enot niatong mga magurang, si Adan asin Eva, sa paagi na puede sindang magkasaro sa makangangalas na paagi. Pagkatapos, puede nang magdakula an sarong omboy sa tulak kan saiyang ina. Sinasabi nin mga tawo na ini milagro! Segurado ako na maoyon ka.\nNgonyan may ginibo an Dios na mas makangangalas pa nganing milagro. Kinua nia an buhay kan saiyang Aki sa langit asin ibinugtak iyan sa tulak ni Maria. Dai pa iyan noarin man ginibo kaidto nin Dios, asin dai na nia iyan ginibo noarin man poon kaidto. Bilang resulta kan milagrong ini, nagpoon si Jesus na dumakula sa tulak ni Maria kun paanong nagdadakula an ibang omboy sa tulak kan saindang ina. Pagkatapos kaiyan, nagpakasal si Maria ki Jose.\nKan panahon nang mamundag si Jesus, si Maria asin Jose nagsosongko kaidto sa siudad nin Betlehem. Alagad ta pano idto nin tawo. Mayo ngani nin makuang kuarto si Maria asin Jose, kaya nag-istar sinda sa lugar na laoman nin mga hayop. Duman nangaki si Maria, asin ibinugtak si Jesus sa sarong bahogan, arog kan maheheling mo digdi. An bahogan binubugtakan kan kakanon nin mga baka asin iba pang hayop.\nTaano ta ibinubugtak si Jesus sa sarong bahogan?\nMay nakaoogmang mga nangyari kan banggi na namundag si Jesus. Harani sa Betlehem, may anghel na nagpaheling sa nagkapirang pastor. Sinabi nia sa sainda na si Jesus importanteng tawo. Sabi kan anghel: ‘Uya! Sinasabi ko sa saindo an maogmang bareta na makapaoogma sa mga tawo. Ngonyan may namundag na magliligtas sa mga tawo.’—Lucas 2:10, 11.\nAnong maogmang bareta an sinabi kan saro sa mga anghel na ini sa mga pastor?\nSinabi kan anghel sa mga pastor na manonompongan ninda si Jesus sa Betlehem, na nasa sarong bahogan. Dangan, bigla na sana, may iba pang anghel sa langit na uminiba sa naenot na anghel sa pag-omaw sa Dios. “Kamurawayan sa Dios,” an awit kan mga anghel, “asin sa daga katoninongan sa mga tawo na igwa nin marahay na boot.”—Lucas 2:12-14.\nPaghale kan mga anghel, nagduman an mga pastor sa Betlehem asin nanompongan ninda si Jesus. Duman inestorya ninda ki Jose asin Maria an gabos na maogmang bagay na nadangog ninda. Naiisip-isip mo daw kun gurano kaogma si Maria na sia nagustong magin ina ni Jesus?\nSa huri, si Jesus dinara ni Jose asin Maria sa siudad nin Nazaret. Duman nagdakula si Jesus. Kan dakula na sia, pinonan nia an saiyang dakulang gibohon na pagtotokdo. Kaiba ini kan gibohon na gusto ni Jehova Dios na gibohon kan saiyang Aki digdi sa daga. Andam si Jesus na gibohon iyan ta namomotan na marhay ni Jesus an saiyang langitnon na Ama.\nBago ponan ni Jesus an gibohon nia bilang Dakulang Paratokdo, binautismohan sia ni Juan Bautista sa Salog nin Jordan. Dangan may nangyaring makangangalas! Kan si Jesus minabutwa sa tubig, si Jehova nagtaram hale sa langit, na sinasabi: “Ini an sakong Aki, an namomotan, na sakong inoyonan.” (Mateo 3:17) Dai ka daw naoogma kun sinasabihan ka kan mga magurang mo na ika namomotan ninda?— Makaseseguro kita na arog man kaiyan si Jesus.\nPirmeng ginigibo ni Jesus an tama. Dai sia nagsaginsagin na sia an saro na bako man na sia. Dai nia sinabi sa mga tawo na sia an Dios. Sinabi kan anghel na si Gabriel ki Maria na si Jesus aapodon na Aki nin Dios. Si Jesus mismo nagsabi na sia Aki nin Dios. Asin dai nia sinabi sa mga tawo na mas dakol an aram nia kisa saiyang Ama. Sabi nia: “An Ama orog na dakula kisa sako.”—Juan 14:28.\nDawa sa langit, kan tawan sia nin trabaho kan saiyang Ama, ginibo iyan ni Jesus. Dai nia sinabi na gigibohon nia iyan alagad iba man an ginibo nia. Namomotan nia an saiyang Ama. Kaya naghinanyog sia sa sinabi kan saiyang Ama. Dangan kan si Jesus magdigdi sa daga, ginibo nia an isinugo sa saiya kan saiyang langitnon na Ama. Dai nia ginamit an saiyang panahon sa paggibo nin ibang bagay. Kaya palan naogma si Jehova sa saiyang Aki!\nGusto man niatong paogmahon si Jehova, bako daw?— Kun siring, dapat na patunayan niato na kita talagang naghihinanyog sa Dios, kapareho ni Jesus. Kinakaolay kita nin Dios paagi sa Biblia. Bakong tama na magsaginsagin kitang naghihinanyog sa Dios alagad tubodon man asin gibohon an mga bagay na kontra sa Biblia, bako daw?— Asin girumdoma, maoogma kitang paogmahon si Jehova kun sia talagang namomotan niato.\nNgonyan basaha an iba pang tekstong ini sa Biblia na nagpapaheling kun ano an kaipuhan niatong maaraman asin tubodon manongod ki Jesus: Mateo 7:21-23; Juan 4:25, 26; asin 1 Timoteo 2:5, 6.\nI-share I-share “Ini an Sakong Aki”


Saiya pang pigbuyagyag na nagkapera nang mga insidente nin extra judicial killing na an mga biktima pag-iriba ninda sa progresibong grupo na kinababalihan ninda, Ryan Hubilla kan Kabataan party-list; Karapatan volunteer Nelly Bagasalla kan Sorsogon People’s Organization, sinda parejong taga provincia nin Sorsogon. Neptali Morada kan Bayan Muna sa Ciudad nin Naga; Randal Echanis kan Anakpawis; asin Chairperson Sarra Alvarez kan Karapatan, Negros. (DPAureus)


An alerhiya sa kakanon (Ingles: food allergy) iyo an abnormal na reaksyon kan sistemang immuno sa hawak nin tawo sa mga espisipikong klase nin kakanon. Digdi nasasala sa pagtrato sa mga protina an sistemang immuno kan tawo - na iyo an saiyang depensa sa mga impeksyon. An paghona kan sistemang immuno sa protina sarong banta sa hawak nin tawo. Uli kaini manlaen-laen na kemikal an binubutasan kan nasambit na sistema. An mga kemikal na ini an nagkakawsa kan mga sintomas nin reaksyong alerhiya.\nThroat - naghahatsing, alang, magatol, asin naggagatok\nPinaghugot gikan sa "https://bcl.wikipedia.org/w/index.php?title=Alerhiya_sa_Kakanon&oldid=195993"\nHuring pigliwat an pahinang ini kan 13 Setyembre 2020, alas 14:56.


Civil Registration :: CAMARINES SUR\nMga Dapat Maaraman Manunungod sa Rehistrasyong Sibil\nANO AN PAGPAPAREHISTRONG SIBIL?\nIni an dagos dagos, permanente asin obligadong pagtatala nin mga datos sa buhay nin sarong tawo arug kan Pagkamundag, Pagkasal, asin Pagkagadan; siring man an mga dekrito sa korte asin mga legal na instrumentong makakaapekto sa sibil na estado kan sarong tawo sa tamang pagrehistro na gikan sa mandato kan Act No. 3753, o an “Civil Registry Law”.\nPARA SAEN AN MGA DOKUMENTONG REHISTRO SIBIL?\nSa legal na estado, an mga datos na ini nagdedeklara kan pagkamundag, pagkasal o pagkagadan kan sarong tawo; mga patotoo kan importanteng datos sa buhay kan sarong tawo.\nMaheheling sa Sertipiko kan Pagkamundag an pangaran kan tawo, lugar asin petsa kan pagkamundag, pangaran kan magurang, relihiyon asin nasyonalidad.\nAn Sertipiko sa Pag-agom nagdedeklara nin pagbabago sa sibil na estado asin legal na agom kan sarong tawo.\nAn datos kan pagkagadan nin sarong tawo maheheling man sa saiyang Sertipiko kan Pagkagadan.\nAn mga dokumentong ini importante sa legal na aspeto asin personal na transaksyon, paglaog sa trabaho, pagkua nin pasaporte, pagrehistro sa eskwelahan, pagkua nin mga benepisyo sa paseguruhan, asin iba pa...\n2. An mga dokumento na ini nagtatao nin tamang bilang kan pagkamundag, pagkasal, pagkagadan, pag-ampon, asin iba pa, na importanteng basehan sa pagplano nin kauswagan.\nANO AN MGA DAPAT IREHISTRO?\nSIISAY AN DAPAT MAGPAREHISTRO?\nAn pamayo o administrador kan ospital, klinika, o kaparehong institusyon kun saen nangyari an pagkamundag.\nAn doctor, kumadrona o kun siisay man na tawo na presente sa pagkamundag kan aki.\nAn mga magurang kan aki o saro sainda pwede man magparehistro; kun ang pagkamundag dai man tiggibo sa ospital o kaya mayo man na ibang tawong nagpaaki o presente sa pag-aki.\nAn administrador kan ospital, klinika o kaparehong institusyon kung saen nagadan.\nAn tawong huring nag-atendir o nakaiba kan nagadan; kun ini nangyari bako sa ospital o kaparehong institusyon.\nAn pinakaharaning kapamilya kan nagadan na persona na iguang diretsong pagkasabot sa pagkagadan kan nasabing tawo; kun mayong ibang nag-atendir sa lugar na pinagkagadanan o kung ini nangyari bako sa laog kan ospital, klinika o kaparehong institusyon.\nAn nagsolemnar kan kasal o an tawong nagkasal arug kan padi, huwes; o\nSa pangyayaring mayo si nagsolemnar kan kasal, pwede na saro na sana sa nagpakasal na partido o kaya pareho.\nNUARIN DAPAT IPAREHISTO AN IMPORTANTENG PANGYARI SA BUHAY NIN SARONG TAWO?\nAn pagkamundag, pagkagadan asin “fetal death” dapat na ipaabot sa Opisina kan Rehistro Sibil kun saen ini nagtranspirar o nangyari, nin dae malampas sa treinta (30) dias puon kan nangyari.\nAn pag-agom na dae na tig-obliga na magkua nin lisensya sa pagkasal dapat man na ipaabot sa Opisina kan Rehistro Sibil nin dae malampas sa treinta (30) dias puon sa petsa kan pagkasal.\nAlagad, an pag-agom na tig-obliga na magkua nin lisensya, dapat na ipaabot sa Opisina kan Rehistro Sibil nin dae malampas sa kinse (15) dias puon sa petsa kan pagkasal.\nAn mga pagkamundag, pag-agom o pagkagadan na dae tulos nairehistro sa tamang panahon na nasambitan sa taas, tigkokonsiderar na huri o “delayed” na pagrehistro.\nANO AN MGA KAIPUHAN PARA SA HURI o “DELAYED” NA REHISTRASYON NIN PAGKAMUNDAG?\nSa mga taong dae pa disiotso (18) anyos:\nApat (4) na kopya nin Sertipiko kan Pagkamundag na tig-akomplisar asin pirmado kan mga otorisadong tawo na inbwelto.\nDokumentong nagpapaliwanag kan rason kun tano nahuri an pagrehistro o “AFFIDAVIT FOR DELAYED REGISTRATION” (maheheling sa likod kan Sertipiko kan Pagkamundag) pirmado kan ama, ina o pangaduwang magurang kan aki, o an aki mismo kun ini nasa tama nang pag-iisip.\nDuwa sa mga minasunod na dokumento na mapaheling nin patotoo manonongod sa tunay na pangaran kan aki, petsa asin lugar kan kamundagan, asin pangaran kan mga magurang:\nSertipiko kan Pagbonyag\nDokumento sa eskwelahan\nITR kan magurang\nInsurance policy o paseguruhan\nMedikal na dokumento\nAsin iba pa; arug kan sertipikasyon na hale sa Kapitan nin Barangay.\nDokumentong patototoohan kan duwang (2) tawo na naheling ninda asin may diretsong pagkaaram sa pagkamundag kan aki (AFFIDAVIT OF TWO DISINTERESTED PERSONS); asin\nTigsumpaan na pahayag manunungod sa kinamumugtakan kan ina; kun an tawong nagmamawot nin huring rehistrasyon kan ilehitimong aki bako man si tunay na ina.\nPara sa disiotso (18) anyos pataas:\nGabos na rekwisitos o kaipuhan para sa aki na dae pa disiotso (18) anyos; asin\nSertipiko kan Pagkasal, kun kasal na o may agom na.\nANO AN MGA KAIPUHAN PARA SA HURI o “DELAYED” NA REHISTRASYON NIN KAGADANAN?\nApat (4) na kopya nin Sertipiko kan Pagkagadan na kumpleto asin tig-akomplisar nin tama.\nDokumento kan huri o “delayed” na rehistrasyon (AFFIDAVIT OF DELAYED REGISTRATION, na maheheling sa likod kan Sertipiko kan Pagkagadan) na tighaman kan ospital o administrador kan klinika kun an tawo nagadan sa ospital, klinika o kaparehong institusyon. Alagad, kun nagadan an sarong tawo sa ibang lugar, si huring nag-atendir na lang sa saiyang kagadanan an pwedeng magsumite kaini. Kun mayo sa mga nasambit, an dokumento o “affidavit” kan huring rehistrasyon hahamanon kan pinakaharaning kapamilya kan nagadan o kun siisay man na tawo na may diretsong pagkaisi sa pagkagadan kan si tawo.\nTunay asin otentikadong kopya kan Sertipiko kan Paglubong, Pagsulo (cremation), o iba pang paagi nin pagsaray sa gadan.\nANO AN MGA KAIPUHAN PARA SA HURI o “DELAYED” NA REHISTRASYON NIN PAGKASAL?\nApat (4) na kopya nin Sertipiko kan Pagkasal na tama asin kumpletong tig-akomplisar.\nDokumento kan huri o “delayed” na rehistrasyon nin pagpakasal (AFFIDAVIT OF DELAYED REGISTRATION), na tighaman kan nagsolemnar kan kasal; o kan tawong nagpaabot o tiggikanan kan Sertipiko kan Pagkasal; na nagpapasabot kan eksaktong lugar asin petsa kan kasal; mga patunay asin sirkumstansya na nakapalibot sa pagkasal asin an rason kun tano huri an pagrehistro.\nKopya kan aplikasyon sa pakua lisensya sa kasal, na nakabugtak an petsa kun nuarin tigtao an lisensya sa kasal.\nGabos na Pagkamundag, Pagkasal, asin Pagkagadan dapat ipaabot sa Opisina kan Rehistro Sibil kung saen nagyari para maiparehistro.\nKun imposible an pagrehistro kan kamundagan o kagadanan sa lugar na pinagkamundagan o pinagkagadanan, ipaabot n asana ini sa pinakaharaning Opisina kan Rehistro Sibil. An Rehistro Sibil sa lugar na iyan, iyo an maako kan mga dokumento; alagad ini bakong para irehistro ninda kundi para ipadara sa Opisina kan Rehistro Sibil kun saen namundag o nagadan an sarong tawo\nANO AN MGA KAIPUHAN PARA MAKAPAREHISTRO KUN IKA NASA LUWAS KAN LUGAR NA DAPAT PAREHISTROHAN?\nApat (4) na kopya nin Sertipiko kan Pagkamundag o Pagkagadan na tig-akomplisar asin pirmado kan mga partidong inbwelto.\nDokumento (AFFIDAVIT) na pirmado kan tawong nag-aaplay nin pagparehistro na nagpapatotoo higit sa anupaman, nin katotohanan sa pagkamundag o pagkagadan asin mga rason kun tano an nasabing pagkamundag o pagkagadan dai pa naipapaabot sa Opisina kan Rehistro Sibil kan lugar kun saen namundag o nagadan. An dokumentong ini dapat patotoohan nin duwang (2) saksi (witness).\nKun an aplikasyon para sa huri o “delayed’ na rehistrasyon, an rekwisitos kaini siring man sa mga kaipuhan iacomplisar kan huri o “delayed na rehistrasyon sa lugar na namundagan o kinagadanan.\nAn pagpaparehistro kan pagkamundag gigibohon sa luwas kan lugar kun saen namundag (out-of-town registration of birth), may iba pang rekwisitos na dokumento na kaipuhan para iestablisar an katotoohan kan nasambit na pagkamundag arug nang gayo itong manungod sa petsa asin lugar kan pagkamundag kan aki na mawot iparehistro.


Gurang na SK dai papatukawon kan Comelec\nAn Commission on Election nagpatanid na ciertong madidiscalificar an mga ganador na nagcandidato sa Sangguniang Kabataan (SK) na labi sa veinte cuatro años an saindang edad kan aldaw nin pirilian kan Mayo 14.\nSinabi ni Abogado Maico Julia Jr. Election Officer sa Ciudad nin Naga na viente uno mga nagcandidatong SK chairmen asin councilors digdi alagad sa saindang pagrikisa kan mga certifico de candidatura igwang labi na sa veinte cuatro años an saindang edad.\nNagkapera sa sainda an mga nanggana sa nagtapos na Barangay asin SK elections alagad pigriripaso na kan Comelec Naga si gabos na ganador na sobra na sa tamang edad nganing saindang ipaluwas an listahan.\nDawa cuestionable an saindang candidatura pig-proclamar sinda kan Barangay Board of Canvasser bilang nanggana sa pirilian asin naghahalat na sana an Comelec digdi sa ipapaluwas na desisyon.\nAlagad oras na magluwas nin pinal na desisyon an Legal Department kan opisina central kan Comelec ididiscalificar sinda sa puesto na tolos man iimplementar kan Comelec kan ciudad.\nSa reglamento kan commission si nag-ika duwang candidatong SK base sa resulta kan pirilian iyo an ipoproclamar asin papatukawon karibay sa discalificadong candidato, sabi pa ni Julia.\nMientras tanto, saro sanang barangay sa Ciudad nin Naga an nagtabla si voto kan duwang candidatong SK chairman asin ini nangyari sa Barangay Sta. Cruz na piglabanan ninda Roy Jon Saniel asin Kean Gomez na parejong nakakua nin 252 na voto\nTinapos na kasoodma kun siisay an dapat patukawon sa paagi nin toss coin na ginibo sa atubangan ni Election Officer Julia.\nSi Saniel iyo an pigdeclarang ganador kan BBOC matapos iyo an manggana sa toss coin na naging emotional sa laog kan opisina kan Comelec huli kan saiyang labi-labing kaogmahan.


May sarong grupo nin mga senior broadcasters na gustong buhayon liwat an Association of TV and Radio Announcers of Camarines Sur (ATRACS) bako para sa marhay na iribanan, unidad asin propesyonalismo kundi nganing matabangan an mga taga radyo asin telebisyon (kabali na an mga technicians asin mga taga peryodiko) na may mga helang asin iba pang pangangaipo.\nSa sarong intrevista sa radyo asin telebisyon kan Sabadong aga, ki Sammy Garcia y Poloyapoy, primerong presidente kan ATRACS asin retiradong manager kan Radyo ng Bayan, 3ng beses naguin chairman kan KBP, asin ining alang-alang nagka-uroyon na buhayon liwat an ATRACS.\nSa presenting kamurugtakan na dakul na mga broadcasters arog ki David Dollano, Ramon Ranola, David Nopre, Mrs. Belen Babar asin an technician na si Weng Morato Nieva na may mga sakit ngonyan kaipuhan na marhay an tabang kan mga kabado sa propesyon tanganing makatabang man lang sa bulong, paragastos asin iba pang pangangaipo. Kuta na ngani kun may panahon bisitahon man ninda an mga pasyente sa ospital o sa harong.\nKan enot an ATRACS nagamit sa politika mala ta sarong dakulang politiko na kan dai niya mapakinabangan an organisasyon nagsugo siyang gadanon ini labing sarong dekada na an nakakaagui.\nPero ngonyan mayo na nin politika sa ATRACS. Pati an ayuda na itatao sa mga nanunungdan na pasyente dapat direktamenting itao sa saindang sadiring bank account number na dai na maagui sa kamot kan ATRACS tanganing mayong masabi. “Leg work” na sana an trabaho kan vulonteer organization.\nDiyan na maheheling an sinceridad kan lambang broadcast practioner asin an pig-aapod na public service o serbisyo publiko.\nMay mga gusto nang magtao kan saindang voluntad na tabang an mga senior broadcasters arog ki Elmer Abad na saro sa mga founders kan ATRACS, Judge Celso Baguio, Director Ric Diaz, pati an balik-bayan na si Jojo Amador. Si Ervin Borja kan Ok Fm/PBN 5, Ernie Abragan asin Wally Vargas kan DWLV- Fm, maski si Congressman Sal Furtuno na considiradong Godfather kan Bikol media, matarabang man. An balik-bayan na si Jing Florece haling Canada na orihinal na miyembro kan ATRACS maayon man.\nSa abroad apuera ki Sammy Garcia na maestar duman sa New York City USA nin sarong taon, an mga arog ki Fiorel Salvo, Noli Orbeta, Jun Lagrimas, Vic Samson, an parasurat na si Prof. Greg Castilla, Al Villamora, Awel Aureus matarabang man.\nDigdi sa Bikol an mga retiradong broadcasters arog ki Atty. Henry Briguera (original ATRACS chairman kan 1977), Donya Lina Paglinawan, Donya Elaine Parma Orong, Atty. Peachy Alfelor-Moralida, manager Al Ubana, manager Amy Garcia Villafuerte, Don Zing Paglinawan, director Salvador Royales, Badong-badong Alcantara, Vangie Pontejos asin siyempre an bagong Congresswoman na si Josal Faustino Fortuno matarabang man.\nPaguiromdom kan ATRACS sa mga ngonyan mababaskog pang broadcaster asin mediamen na magurang man sinda asin manganga-ipo man nin tabang pag-abot kan panahon. Ngonyan magdeposito na sinda tanganing may butbuton ngapit.\nAn KPB kaya organisasyon lang kan mga kapitalista, may sadiri asin operators kan mga estasyon asin networks nin mga radyo asin telebisyon. An mga managers representates sana ninda sa local na KBP. Marhay kun may ikaherak, kun mayo pasensya na.\nAn mga accredited members kan KBP igwa man 100mil pesos na insurance kun magadan. Kun dai accredited sorry na lang.\nArog kaiyan an buhay, swerte o kadimalasan, kan sarong broadcaster o mediaman.


Pagtipon kan mga Bagay sa Langit Asin kan mga Bagay sa Daga\nAn Torrengbantayan—Pag-aadalan na Edisyon | Pebrero 15, 2006\nBASAHON SA Albanian Aleman American Sign Language Arabic Armenian (West) Bicol Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Croatian Czech Danish Dutch English Español Estonian Ewe Finnish Ga Greenlandic Haitian Creole Hapon Hiligaynon Hungarian Igbo Indonesian Italiano Koreano Latvian Lithuanian Malagasy Malayalam Mizo Moore Myanmar Norwegian Ossetian Papiamento (Curaçao) Persian Polish Portuguese Pranses Rarotongan Romanian Samoan Sepedi Setswana Seychelles Creole Shona Silozi Sinhala Slovak Slovenian Sranantongo Swahili Swedish Tagalog Tatar Thai Tsonga Turkish Ukrainian Urdu Vietnamese\n“Sono sa saiyang marahay na kawilihan . . . na tiponon giraray an gabos dian ki Cristo, an mga bagay sa kalangitan asin an mga bagay sa daga.”—EFESO 1:9, 10.\n1. Ano an “marahay na kawilihan” ni Jehova para sa langit asin daga?\nUNIBERSAL NA KATONINONGAN! Siring kaiyan an mamuraway na katuyohan ni Jehova, ‘an Dios nin katoninongan.’ (Hebreo 13:20) Pinasabngan nia si apostol Pablo na sumurat na an Saiyang “marahay na kawilihan” iyo “na tiponon giraray an gabos dian ki Cristo, an mga bagay sa kalangitan asin an mga bagay sa daga.” (Efeso 1:9, 10) Ano talaga an ipinaparisa kan berbong trinadusir sa bersikulong ini na “tiponon giraray”? An iskolar sa Biblia na si J. B. Lightfoot nagkomento: “Ipinaparisa kan pananaram na iyan an kompletong pagkakaoyon kan uniberso, na mayo na nin palaen asin nakakabangang mga elemento, kundi an gabos na kabtang magigin nakasentro asin magkakasararo ki Cristo. An kasalan asin kagadanan, pagmondo asin pagkasudya patin pagdusa, mawawara na.”\n“An mga Bagay sa Kalangitan”\n2. Sairisay “an mga bagay sa kalangitan” na kaipuhan na tiponon?\n2 Sinumaryo ni apostol Pedro an makangangalas na paglaom kan tunay na mga Kristiano kan sia magsurat: “Igwa nin bagong kalangitan asin sarong bagong daga na satong hinahalat segun sa saiyang panuga, asin sa mga ini magdadanay an katanosan.” (2 Pedro 3:13) An “bagong kalangitan” na ipinanuga digdi nanonongod sa bagong namamahalang autoridad, an Mesiyanikong Kahadean. “An mga bagay sa kalangitan” na nasambitan ni Pablo sa saiyang surat sa mga taga Efeso kaipuhan na tiponon “dian ki Cristo.” Sinda an limitadong bilang nin mga tawo na pinili tanganing mamahala kaiba ni Cristo sa kalangitan. (1 Pedro 1:3, 4) An 144,000 na linahidan na mga Kristianong ini “binakal hale sa daga,” “binakal hale sa katawohan,” tanganing magin kaibang mga paramana ni Cristo sa saiyang langitnon na Kahadean.—Kapahayagan 5:9, 10; 14:3, 4; 2 Corinto 1:21; Efeso 1:11; 3:6.\n3. Paano masasabi na an mga linahidan ‘pinatukaw na sa langitnon na mga lugar’ dawa nasa daga pa?\n3 An linahidan na mga Kristiano ipinangaki, o iminundag giraray, kan banal na espiritu tanganing magin espirituwal na mga aki ni Jehova. (Juan 1:12, 13; 3:5-7) Huling inampon ni Jehova bilang “mga aki,” sinda nagin mga tugang ni Jesus. (Roma 8:15; Efeso 1:5) Bilang siring, dawa nasa daga pa, sinasabi na sinda ‘binangon asin pinatukaw na iriba sa langitnon na mga lugar kasaro ni Cristo Jesus.’ (Efeso 1:3; 2:6) Sinda nasa halangkaw na espirituwal na kamugtakan na ini huli ta sinda “tinatakan kan ipinanugang banal na espiritu, na tanda antes pa kan [saindang] mana” na itinagama para sa sainda sa kalangitan. (Efeso 1:13, 14; Colosas 1:5) Kun siring, an mga ini “an mga bagay sa kalangitan,” na an total na kabilangan na itinalaga ni Jehova kaipuhan na matipon.\nNagpoon an Pagtipon\n4. Kasuarin asin paano nagpoon an pagtipon kan “mga bagay sa kalangitan”?\n4 Kaoyon kan “administrasyon,” o paagi nin pagpadalagan ni Jehova sa mga bagay-bagay, an pagtipon kan “mga bagay sa kalangitan” mapoon “sa katapusan kan itinalaan na mga panahon.” (Efeso 1:10) An itinalaan na panahon na iyan nagdatong kan Pentecostes 33 C.E. Kan aldaw na idto, ibinubo an banal na espiritu sa mga apostol asin sarong grupo nin mga disipulo, mga lalaki asin babae. (Gibo 1:13-15; 2:1-4) Ini nagtao nin katunayan na an bagong tipan nagpoon nang magpunsionar, na nagin tanda kan pagkamundag kan Kristianong kongregasyon asin kan bagong nasyon nin espirituwal na Israel, an “Israel nin Dios.”—Galacia 6:16; Hebreo 9:15; 12:23, 24.\n5. Taano ta naggibo si Jehova nin sarong bagong “nasyon” na masalida sa Israel sa laman?\n5 An tipan nin Ley na ipinakipagtipan sa Israel sa laman dai nakapaluwas nin sarong “kahadean nin mga saserdote asin banal na nasyon” na maglilingkod sagkod lamang sa langit. (Exodo 19:5, 6) Sinabihan ni Jesus an Judiong mga namomoon sa relihion: “An kahadean nin Dios hahaleon sa saindo asin itatao sa nasyon na nagpapaluwas kan mga bunga kaiyan.” (Mateo 21:43) An nasyon na iyan, an espirituwal na Israel, kompuesto nin linahidan na mga Kristiano na dinara sa bagong tipan. Sa mga ini, si apostol Pedro nagsurat: “Kamo ‘rasang pinili, sarong makahadeng kabilogan na grupo nin mga saserdote, banal na nasyon, banwaan para sa espesyal na pagkasadiri, tanganing ipahayag nindo nin mahiwas an mga kamurawayan’ kan saro na nag-apod sa saindo hale sa kadikloman pasiring sa saiyang makangangalas na liwanag. Huli ta kamo kaidto bakong banwaan, alagad ngonyan banwaan na nin Dios.” (1 Pedro 2:9, 10) An Israel sa laman bako nang katipan na banwaan ni Jehova. (Hebreo 8:7-13) Siring kan ihinula ni Jesus, hinale sa sainda an pribilehio na magin kabtang kan Mesiyanikong Kahadean asin itinao sa 144,000 na miembro kan espirituwal na Israel.—Kapahayagan 7:4-8.\nDinara sa Tipan Para sa Kahadean\n6, 7. Anong espesyal na tipan an ipinakipagtipan ni Jesus sa saiyang pinaniaki nin espiritung mga tugang, asin ano an kahulogan kaini para sa sainda?\n6 Kan banggi na inestablisar ni Jesus an Memorial kan saiyang kagadanan, sinabihan nia an saiyang maimbod na mga apostol: “Kamo an mga nakidamay sa sako sa mga pagbalo sa sako; asin ako nakikipagtipan sa saindo, kun paanong an sakong Ama nakipagtipan sa sako, para sa sarong kahadean, tanganing kamo kumakan asin uminom sa lamesa ko sa sakong kahadean, asin tumukaw sa mga trono tanganing maghokom sa doseng tribo nin Israel.” (Lucas 22:28-30) An sinasabi digdi ni Jesus iyo an espesyal na tipan na ipinakipagtipan nia sa saiyang 144,000 na pinaniaki nin espiritung mga tugang, na magdadanay na “maimbod dawa sagkod sa kagadanan” asin magigin mga ‘nakadaog.’—Kapahayagan 2:10; 3:21.\n7 An mga kabilang sa limitadong grupong ini dai na naglalaom na mabuhay sagkod lamang digdi sa daga bilang mga tawo na may laman asin dugo. Mamamahala sinda kaiba ni Cristo sa langit, na matukaw sa mga trono tanganing maghokom sa katawohan. (Kapahayagan 20:4, 6) Siyasaton niato ngonyan an ibang teksto na minaaplikar sana sa mga linahidan na ini asin na nagpapaheling kun taano an “ibang karnero” ta dai nakikikabtang sa mga emblema kan Memorial.—Juan 10:16.\n8. Ano an ipinaparisa kan mga linahidan paagi sa pakikikabtang ninda sa tinapay? (Helingon an kahon sa pahina 23.)\n8 An mga linahidan nakikidamay sa mga tinios ni Cristo asin andam na magnamit nin kagadanan na kabaing kan saiya. Bilang kabilang sa grupong iyan, sinabi ni Pablo na andam siang gumibo nin ano man na pagsakripisyo tanganing “makamtan [nia] si Cristo . . . tanganing mamidbid [nia] sia asin an kapangyarihan kan saiyang pagkabuhay liwat patin an pakikidamay sa saiyang mga tinios.” Iyo, si Pablo andam na magnamit “nin kagadanan na kabaing kan saiya.” (Filipos 3:8, 10) Tinios kan dakol na linahidan na Kristiano sa saindang hawak na laman “an nakakagadan na tratamiento ki Jesus.”—2 Corinto 4:10.\n9. Anong hawak an irinerepresentar kan tinapay sa Memorial?\n9 Kan ineestablisar an Pamanggihan kan Kagurangnan, si Jesus nagsabi: “Ini nangangahulogan kan sakong hawak.” (Marcos 14:22) An boot niang sabihon iyo an saiyang literal na hawak, na sa dai na mahahaloy hahampakon asin madudugoan. An tinapay na daing lebadura sarong angay na simbolo kan hawak na iyan. Taano? Huling sa Biblia, an lebadura puedeng mangahulogan nin kasalan o karatan. (Mateo 16:4, 11, 12; 1 Corinto 5:6-8) Si Jesus sangkap, asin an saiyang hawak na tawo mayo nin kasalan. Idodolot nia an sangkap na hawak na iyan bilang pampagian nin boot na atang. (Hebreo 7:26; 1 Juan 2:2) An paggibo nia kaiyan magtatao nin pakinabang sa gabos na maimbod na Kristiano, baga man an paglaom ninda buhay sa langit o buhay na daing katapusan sa sarong paraisong daga.—Juan 6:51.\n10. Sa anong paagi na an mga nakikikabtang sa arak sa Memorial ‘nakikikabtang sa dugo kan Cristo’?\n10 May labot sa arak na pinapakikabtangan kan linahidan na mga Kristiano sa Memorial, si Pablo nagsurat: “An kopa nin kaomawan na satong inoomaw, bako daw na iyan pakikikabtang sa dugo kan Cristo?” (1 Corinto 10:16) Sa anong paagi na an mga nakikikabtang sa arak ‘nakikikabtang sa dugo kan Cristo’? Sierto na dai sinda nakikikabtang sa pagtao kan atang na pantubos, huli ta sinda mismo nangangaipo nin pagbalukat. Paagi sa saindang pagtubod sa nakakabalukat na puersa kan dugo ni Cristo, an saindang mga kasalan ipinapatawad asin sinda ipinapahayag na matanos para sa buhay sa langit. (Roma 5:8, 9; Tito 3:4-7) Paagi sa pinabolos na dugo ni Cristo, an 144,000 na kaibang paramana ni Cristo ‘nasantipikar,’ itinagama, lininigan sa kasalan tanganing magin “mga banal.” (Hebreo 10:29; Daniel 7:18, 27; Efeso 2:19) Iyo, paagi sa saiyang pinabolos na dugo, “binakal [ni Cristo] an mga tawo manongod sa Dios hale sa lambang tribo asin tataramon asin banwaan patin nasyon, asin ginibo . . . sinda na mani kahadean asin mga saserdote kan satuyang Dios, asin sinda mamamahala bilang mga hade sa daga.”—Kapahayagan 5:9, 10.\n11. Ano an ipinaparisa kan mga linahidan paagi sa pag-inom kan arak sa Memorial?\n11 Kan inaguraron ni Jesus an Memorial kan saiyang kagadanan, ipinasa nia an kopa nin arak sa saiyang maimbod na mga apostol asin nagsabi: “Inom kamo kaiyan, kamo gabos; huli ta ini nangangahulogan kan sakong ‘dugo kan tipan,’ na papaboloson para sa dakol para sa kapatawadan nin mga kasalan.” (Mateo 26:27, 28) Kun paanong an dugo kan mga toro asin kanding an naggibong balido kan tipan nin Ley sa pag-oltanan nin Dios asin kan nasyon nin Israel, an dugo ni Jesus an naggibong balido kan bagong tipan na ipapakipagtipan ni Jehova sa espirituwal na Israel, na nagpoon kan Pentecostes 33 C.E. (Exodo 24:5-8; Lucas 22:20; Hebreo 9:14, 15) Paagi sa pag-inom kan arak na nagsisimbolisar sa “dugo kan tipan,” ipinaparisa kan mga linahidan na sinda dinara na sa bagong tipan asin nag-aako na kan mga pakinabang kaiyan.\n12. Paano binabautismohan sa kagadanan ni Cristo an mga linahidan?\n12 May saro pang bagay na ipinapagirumdom sa mga linahidan. Sinabihan ni Jesus an saiyang maimbod na mga disipulo: “Sa kopa na iniinoman ko mainom kamo, asin sa bautismo na ibinabautismo sa sako babautismohan kamo.” (Marcos 10:38, 39) Kan huri si apostol Pablo nagtaram manongod sa mga Kristianong ‘binautismohan dian sa kagadanan’ ni Cristo. (Roma 6:3) An mga linahidan namumuhay na may pagsakripisyo. An saindang kagadanan may pagsakripisyo huli ta dai na sinda naglalaom na mabuhay na daing katapusan digdi sa daga. Nagigin lubos an bautismo kan linahidan na mga Kristianong ini sa kagadanan ni Cristo kun pakatapos na magadan na maimbod sinda buhayon na liwat bilang espiritung mga linalang tanganing ‘iribang mamahala bilang mga hade’ kaiba ni Cristo sa langit.—2 Timoteo 2:10-12; Roma 6:5; 1 Corinto 15:42-44, 50.\nPakikikabtang sa mga Emblema\n13. Taano an mga may daganon na paglaom ta dai nakikikabtang sa mga emblema sa Memorial, alagad taano ta nag-aatender sinda sa Memorial?\n13 Huling an gabos na ini kalabot sa pakikikabtang sa tinapay asin arak na ipinapasa durante kan Memorial, malinaw na magigin bakong tama na makikabtang an mga may daganon na paglaom. Nasasabotan kan mga may daganon na paglaom na sinda bakong linahidan na mga miembro kan hawak ni Cristo, ni na sinda nasa bagong tipan na ipinakipagtipan ni Jehova sa mga mamamahala kaiba ni Jesu-Cristo. Huling “an kopa” nagrerepresentar sa bagong tipan, solamenteng an mga nasa bagong tipan an nakikikabtang sa mga emblema. An mga naglalaom na mabuhay nin daing katapusan sa pagkasangkap bilang tawo digdi sa daga sa irarom kan Kahadean dai binautismohan sa kagadanan ni Jesus ni inapod tanganing mamahala kaiba nia sa langit. Kun makikikabtang sinda sa mga emblema, mangangahulogan iyan na igwa nin sarong bagay na bakong tama manongod sa sainda. Huli kaini, dai sinda nakikikabtang, pero nag-aatender sinda sa Memorial bilang magalang na mga nagmamasid. Nagpapasalamat sinda sa gabos na ginibo ni Jehova para sa sainda paagi sa saiyang Aki, kaiba an pagpapatawad basado sa pinabolos na dugo ni Cristo.\n14. Paano napapakosog sa espirituwal an mga linahidan paagi sa pakikikabtang sa tinapay asin arak?\n14 Madali nang matapos an pangultimong pagtatak sa medyo sadit na bilang nin mga Kristiano na inapod tanganing maghade kaiba ni Cristo sa langit. Sagkod sa katapusan kan saindang buhay na may pagsakripisyo digdi sa daga, an mga linahidan napapakosog sa espirituwal paagi sa pakikikabtang sa mga emblema sa Memorial. Namamatean ninda an bogkos nin pagkasararo kaiba kan saindang mga tugang bilang mga miembro kan hawak ni Cristo. An pakikikabtang ninda sa mga emblemang tinapay asin arak nagpapagirumdom sa sainda kan saindang paninimbagan na magdanay na maimbod sagkod sa kagadanan.—2 Pedro 1:10, 11.\nPagtipon kan “mga Bagay sa Daga”\n15. Sairisay an tinipon sa lado kan linahidan na mga Kristiano?\n15 Poon sa kabangaan kan dekada nin 1930, uminayon sa lado kan mga linahidan an nagdadakol na bilang kan “ibang karnero,” na bakong kabilang sa “sadangoton na aripompon” asin na an paglaom iyo an buhay na daing katapusan digdi sa daga. (Juan 10:16; Lucas 12:32; Zacarias 8:23) Sinda nagin maimbod na kairiba kan mga tugang ni Cristo, na nagtatao nin mahalagang tabang sa paghuhulit kan “maogmang baretang ini kan kahadean” para sa pagpatotoo sa gabos na nasyon. (Mateo 24:14; 25:40) Sa paggibo kaiyan, ilininya ninda an saindang sadiri tanganing husgaran ni Cristo bilang saiyang “mga karnero,” na ibinugtak sa saiyang “too” nin pag-oyon pagdatong nia tanganing maghokom sa mga nasyon. (Mateo 25:33-36, 46) Paagi sa pagtubod sa dugo ni Cristo, sinda an makompuesto sa “dakulang kadaklan,” na makakaligtas sa “dakulang kahorasaan.”—Kapahayagan 7:9-14.\n16. Sairisay an magigin kabilang sa “mga bagay sa daga,” asin paano an gabos na ini magkakaigwa kan oportunidad na magin “mga aki nin Dios”?\n16 An pangultimong pagtatak sa 144,000 mataong dalan sa pagbutas kan mga “doros” nin kalaglagan tumang sa maraot na sistema nin mga bagay ni Satanas digdi sa daga. (Kapahayagan 7:1-4) Durante kan Sangribong Taon na Paghade ni Cristo asin kan kairiba niang mga hade-saserdote, an dakulang kadaklan iibanan kan dai mabilang na mga binuhay liwat. (Revelation 20:12, 13) An mga ini magkakaigwa kan oportunidad na magin permanenteng daganon na mga sakop kan Mesiyanikong Hade, si Cristo Jesus. Sa katapusan kan Milenyal na Paghade, an gabos na ining “mga bagay sa daga” maagi sa pangultimong pagbalo. An mga magigin maimbod aamponon bilang daganon na “mga aki nin Dios.”—Efeso 1:10; Roma 8:21; Kapahayagan 20:7, 8.\n17. Paano maootob an katuyohan ni Jehova?\n17 Sa siring, paagi sa saiyang madonong na marhay na “administrasyon,” o paagi nin pagpadalagan sa mga bagay-bagay, maootob na ni Jehova an saiyang katuyohan “na tiponon giraray an gabos dian ki Cristo, an mga bagay sa kalangitan asin an mga bagay sa daga.” An gabos na madonong na linalang sa langit asin sa daga matitipon na sa unibersal na katoninongan, na magayagayang nagpapasakop sa matanos na soberaniya kan Dakulang Paramukna, si Jehova.\n18. Paano makikinabang sa pag-atender sa Memorial an mga linahidan sagkod an saindang kairiba?\n18 Magigin nakakapakosog nanggad sa pagtubod na an sadit na bilang nin mga linahidan asin an kairiba nindang minilyon na ibang karnero magtitiripon sa Abril 12, 2006! Seselebraron ninda an Memorial kan kagadanan ni Cristo, siring kan ipinagboot ni Jesus: “Padagos na gibohon nindo ini sa paggirumdom sa sako.” (Lucas 22:19) Maninigong girumdomon kan gabos na maatender an ginibo ni Jehova para sa sainda paagi kan saiyang namomotan na Aki, si Cristo Jesus.\n• Ano an katuyohan ni Jehova para sa mga bagay sa langit asin sa mga bagay sa daga?\n• Sairisay “an mga bagay sa kalangitan,” asin paano sinda tinipon?\n• Sairisay “an mga bagay sa daga,” asin anong paglaom an kalabot?\nAn “Hawak kan Cristo”\nSa 1 Corinto 10:16, 17, kan tinotokar an partikular na kahulogan kan tinapay para sa linahidan nin espiritung mga tugang ni Cristo, nasambitan ni Pablo an “hawak” sa sarong espesyal na kahulogan. Sia nagsabi: “An tinapay na satong binabaraak, bako daw na iyan pakikikabtang sa hawak kan Cristo? Huli ta igwa nin sasarong tinapay, kita, minsan ngani dakol, sasarong hawak, ta kita gabos nakikikabtang sa sasarong tinapay na iyan.” Kun an linahidan na mga Kristiano nakikikabtang sa tinapay sa Memorial, ipinapahayag ninda an saindang pagkasararo sa laog kan kongregasyon nin mga linahidan, na siring sa sarong hawak na si Cristo an Payo.—Mateo 23:10; 1 Corinto 12:12, 13, 18.\nTaano ta an mga linahidan sana an nakikikabtang sa tinapay asin arak?\n[Ritrato sa pahina 25]\nPaagi sa administrasyon ni Jehova, an gabos na linalang sa langit asin sa daga magkakasararo\nI-share I-share Pagtipon kan mga Bagay sa Langit Asin kan mga Bagay sa Daga\nKaipuhan daw Niato an Sarong Mesiyas?\n“Nakua Na Niamo an Mesiyas”\nAn Hararayong Banwaan nin Bolivia Nakakadangog nin Maogmang Bareta\nAmay na Kompirmasyon sa Canon Kan Biblia\nSarong Administrasyon Para sa Pag-otob kan Katuyohan nin Dios\nPaglakaw sa Dana nin Nag-oorog na Liwanag\nText Mga opsiyon sa pag-download AN TORRENGBANTAYAN—PAG-AADALAN NA EDISYON Pebrero 15, 2006\nI-share I-share AN TORRENGBANTAYAN—PAG-AADALAN NA EDISYON Pebrero 15, 2006\nAN TORRENGBANTAYAN—PAG-AADALAN NA EDISYON Pebrero 15, 2006


SA ROAD CLEARING OPERATIONS: Anom na LGUs sa CamSur tinawan halangkaw na grado\nAnom na municipalidades sa Camarines Sur an pigtawan nin high compliance rating kan Department of Interior and Local Government (DILG) sa memorandum kan ahencia sa road clearing alagad an sarong sadit na banwaan tinawan nin bagsak na grado.\nSi Provincial Director Melody Relulicio kan DILG Camarines Sur nagpahayag sa media an mga banwaan na ini kinababalihan kan Bato, Buhi, Goa, Milaor, Sagñay asin Tigaon mantang an banwaan nin Gainza na may walo sanang barangay bagsak si tinaong grado.\nAn LGU Gainza tinatawan nin limang aldaw puon na marecibe an show cause order nganing magpaliwanag sa DILG kun tano ta kulang an saindang pagkumple sa direktiva ni Presidente Rodrigo Duterte.\nSi dai kabali sa high compliance rating yaon na sa listahan bilang nasa medium compliance rating, sabi pa ni PD Relucio.\nDai paman sinabi kan DILG kun ano an posileng penalidad sa LGU na nagbagsak sa grado asin dapat magpaliwanag muna antes kan ano man na penalidad na iimponer kan ahencia.\nAn mga LGU tinawan nin 60 diyas na kaipuhan taposon an road clearing operation, alagad an ibang mga lokal na gobierno nagsabi na kulang an duwang bulan nganing totalmenteng mahali an manga ulang na estraktura sa mga gilid kan tinampo o nasa sakop kan road right of way.\nAn mga personajes kan DILG iyo an nagkunducir kan validation asin saindang pigsumiter ki Secretary Eduardo Año an resulta kan saindang inspeksyon.\nIpinahayag na an ibang LGUs magpapadagos kan saindang clearing operations dawa tapos na an pag-evaluar kan DILG.


HELAMAN TSAPTER 6\nAn mga matatanos na mga Lamanita nagturukdo sa mga makasalanon na mga Nephita--- Parehong mga katawohan an nag-asenso sa sikad nin panahon nin katuninongan asin kasaganaan--- Si Lucifer, an autor nin kasalan, iyo an naggiya sa mga tulisan na Gadianton sa saindang panggagadan asin karigsokan--- Sinda an nag-agaw sa gobyerno kan mga Nephita.\nAsin ini nangyaring naglipas na kan ika-saisenta asin duwang taon kan pagpapamahala kan mga huwes na nagtapos na, an gabos na ining mga bagay nangyari asin an mga Lamanita an nagin, an kadakul na parte ninda, sarong matanos na mga katawohan, na tanganing baya an saindang pagkamatanos nagsobra pa kesa sa mga Nephita, nin huli kan saindang kapusugan asin kan saindang katatagan sa pagtubod.\n2 Nin huli ta hilnga, igwa nin kadakul na mga Nephita na nagin matagason asin bakong parasolsol asin grabe an kadaendatahan, na tanganing baya sinda nagsikwal sa tataramon nin Diyos asin gabos na pagtutukdo asin pagpropesiya na nag-abot sa pag-iriba ninda.\n3 Daeng pagkukulang, an mga katawohan kan simbahan nagkaigwa nin dakulaon na kaogmahan nin huli sa pagbabago kan mga Lamanita, iyo, nin huli sa simbahan nin Diyos, na pinag-establisa sa pag-iriba ninda. Asin sinda nakipagkapatiran sa lambang saro, asin nag-orogma sa lambang saro, asin nagkaigwa nin dakulaon na kaogmahan.\n4 Asin ini nangyaring naglipas na kadakul sa mga Lamanita an nagbaraba pasiring sa kadagaan nin Zarahemla, asin nagdeklara sa mga katawohan nin Nephita an manera kan saindang pagbabago, asin nagpagiromdom sainda manungod sa pagtubod asin pagsosolsol.\n5 Iyo, asin kadakul an nagbalangibog na igwa nin grabe kadakulaon na kapangyarihan asin autoridad, pasiring sa pagdara pababa an kadakul sainda sa pinakapusod nin kapakumbabaan, tanganing magin mapagpakumbabang parasunod nin Diyos asin kan Kordero.\n6 Asin ini nangyaring naglipas na kadakul pa sa mga Lamanita an nagduruman pasiring sa kadagaan panorte; asin man si Nephi asin Lehi nagduruman pasiring sa kadagaan panorte, tanganing magbalangibog sa mga katawohan. Asin kaya nagtapos an ika saisenta asin tulong taon.\n7 Asin hilnga, igwa nin katuninongan sa bilog na kadagaan, na tanganing baya an mga Nephita nagpasiriring sa anuman na parte nin kadagaan na saindang ginugusto, magin sa pag-iriba kan mga Nephita o sa mga Lamanita.\n8 Asin ini nangyaring naglipas na an mga Lamanita man nagduruman sa arin man na lugar na saindang ginugusto, magin ini sa pag-iriba kan mga Lamanita o sa pag-iriba kan mga Nephita; kun kaya sinda nagka-igwa nin libreng pakipagsalamuha sa lambang saro, an magbakal asin magpabakal, asin makakua nin gana, na uyon sa saindang pinagmamawot.\n9 Asin ini nangyaring naglipas na sinda nagin grabeng gayo an pagkamayaman, pareho an Lamanita asin mga Nephita; asin sinda nagkaigwa nin grabe kadakul na bulawan, asin kan pilak, asin kan gabos na manera nin mamahalon na mga metal, pareho sa may kadagaan nin timog asin sa kadagaan kan norte.\n10 Ngonian an kadagaan sa may timog pinag-apud na Lehi, asin an kadagaan kan hiraga pinag-apud na Mulek, na pinaghango sa ngaran kan akeng lalake ni Zedekiah; nin huli ta an Kagurangnan iyo an nagdara ki Mulek pasiring sa kadagaan nin hiraga, asin si Lehi pasiring sa kadagaan nin timog.\n11 Asin hilnga, igwa nin gabos na manera nin bulawan sa parehong lugar na ini, asin pilak, asin mga presyosong inang-bakal sa lambang klase; asin igwa man nin mga kuryosong mga trabahador, na naggigibo kan gabos na klaseng inang-bakal asin pinagluluto ini; asin kaya sinda nagin mga mayamanon.\n12 Sinda nag-arataman nin abundang anihong-pisog, pareho sa may hiraga asin sa may timog; asin sinda nagdakul nin grabeng gayo, pareho sa may hiraga asin sa may timog. Asin sinda nagparadagdag asin nagin grabeng gayo kakusog sa kadagaan. Asin sinda nag-arataman nin kadakul na mga alagaon na mga hayop asin mga baka, iyo, kadakulon na mga patabaon.\n13 Hilnga, an saindang mga kababaehan nagtatrabaho asin nag-iikid, asin naggibo nin gabos na manera nin yamit, kan marhayon na pininong lino asin yamit sa lambang klase, na tanganing badoan an saindang kahubaan. Asin kaya an ika-saisenta asin apat na taon nag-agi sa katuninongan.\n14 Asin sa ika-saisenta asin limang taon sinda nagkaigwa man nin sarong dakulang kaogmahan asin katuninongan, iyo, gulping pagbabalangibog asin kadakul na mga pagpropesiya manungod kaidtong maabuton. Asin kaya naglipas an ika-saisenta asin limang taon.\n15 Asin ini nangyaring naglipas na sa ika-saisenta asin anom na taon sa pagpapamahala kan mga huwes, hilnga, si Cezoram ginadan kan sarong dae pa nabibistong kamot habang siya nakatukaw sa tukawan nin paghuhukom. Asin ini nangyaring naglipas na sa parehong taon, na an saiyang akeng lalake, na pinagnombraran kan mga katawohan na saiyang karibay, ginadan man. Asin kaya natapos an ika-saisenta asin anom na taon.\n16 Asin sa pagpopoon kan ika-saisenta asin pitong taon an mga katawohan nagpoon na magdakul sa sobra na gayong karigsokan giraray.\n17 Nin huli ta hilnga, an Kagurangnan nagbendisyon sainda nin halawig nin mga kayamanan kan kinaban na tanganing sinda dae magkaralawigaw sa kaanggutan, sa mga giyera, ni sa pagpabulos nin dugo; kun kaya sinda nagpoon na ipamugtak an saindang mga puso sa saindang mga kayamanan; iyo, sinda nagpoon sa paghanap na tanganing makagana na tanganing saindang maipagpalangkaw an saro sa lambang saro; kun kaya sinda nagpoon na makakomiter nin mga sikretong panggagadan, asin sa paghabon asin sa pagpapanalakat, na tanganing sinda puwedeng makakua nin gana.\n18 Asin ngonian hilnga, idtong mga paragadan asin mga parasalakat iyo an sarong banda na pinagporma ni Kishkumen asin Gadianton. Asin ngonian ini nangyaring nakalipas na sinda kadakulon na, magin sa pag-iriba kan mga Nephita, sa banda ni Gadianton. Pero hilnga, sinda grabe kadakul an numero sa mas grabe pang maririgsok na parte kan mga Lamanita. Asin sinda pinag-apud na mga parasalakat asin mga paragadan ni Gadianton.\n19 Asin sinda iyo an naggadan sa pamayong huwes na si Cezoram, asin kay saiyang akeng lalake, habang yaon sa tukawan nin paghuhukom; asin hilnga, sinda dae nanagboan.\n20 Asin ngonian ini nangyaring naglipas na kan magka-araraman kan mga Lamanita na igwang mga parasalakat sa pag-iriba ninda sinda napanong gayo nin kamondoan; asin saindang ginamit an lambang paagi sa abot kan saindang kapangyarihan tanganing destrosohon sindang mawara sa lalawgon kan kinaban.\n21 Pero hilnga, si Satana pinagsulsulan an mga puso kan grabeng parte kan mga Nephita, na tangani baya na sinda makisumaro sa mga banda nin mga parasalakat, asin nakibale sa saindang mga tipan asin mga sinumpaan, na sinda maprotekta asin mapreserba sa lambang saro sa arin man na pinakamasakit na sirkumstansiya na sinda mapapamugtak, na sinda dae magsakit para sa saindang panggagadan, asin kan saindang mga pananalakat, asin kan saindang mga panhahabon.\n22 Asin ini nangyaring naglipas na sinda nagkaigwa nin mga senyales, iyo, an saindang mga sikretong senyales, asin an saindang sikretong mga tataramon; asin ini iyo na tanganing saindang mabibisto an sarong tugang na lalake na naglaog sa tipan, na anuman na karigsokan kan saiyang tugang na lalake siya dae nanggad dapat na makulgan kan saiya man sanang tugang na lalake, ni sa paagi ninda na kairiba kan saiyang banda, na naglaog kaining tipan.\n23 Asin kaya sinda puwedeng manggadan asin manalakat, asin manhabon, asin magkomiter nin pangangalunya asin kan gabos na manera nin karigsokan, kontra sa mga leyes kan saindang nasyon asin man kan mga leyes kan saindang Diyos.\n24 Asin an siisay man idtong kabale sa saindang banda dapat na magpahiling sa kinaban kan saindang mga karigsokan asin kan saindang mga abominasyon, dapat na litison, bakong uyon sa mga leyes kan saindang nasyon, kundi uyon sa mga leyes kan saindang karigsokan, na pinagtao ninda Gadianton asin Kishkumen.\n25 Ngonian hilnga, iyo ini an mga sikretong panunumpa asin mga tipan na si Alma nagsugo sa saiyang mga akeng lalake na dapat dae maglakop sa mundo, ta baka sinda iyo an paagi tanganing darahon pababa an mga katawohan pasiring sa kapahamakan.\n26 Ngonian hilnga, idtong mga sikretong panunumpa asin mga tipan dae nag-abot ki Gadianton segun sa rekord na pinagtao ki Helaman; pero hilnga, an mga ini pinagbugtak sa puso ni Gadianton kan parehong nilalang na iyo an naghikayat sa satuyang enot na mga magurang na magkakan kan pinagbabawal na prutas---\n27 Iyo, an parehong nilalang na iyo an may pakana kaiba si Cain, na kun saiyang gadanon an saiyang tugang na si Abel ini dae mababantog sa kinaban. Asin siya nakipagsunduan ki Cain asin an saiyang mga parasunod gikan sa panayhon na idto sagkod pa man.\n28 Asin man iyo ini ang parehong nilalang na iyo an nagbugtak sa mga puso nin mga katawohan na magtugdok nin sarong torre na halangkawon na marhay na tanganing sinda makaabot sa langit. Asin ini iyo an parehong nilalang na iyo an nagdara sa mga katawohan na gikan sa torreng idto pasiring sa dagang ini; na iyo an nagpakalat kan mga gibo nin kadikloman asin mga abominasyon sa bilog na lalawgon nin kadagaan, hanggan saiyang maguyod an mga katawohan pababa sa enterong pagkapahamak, asin pasiring sa daeng kasagkorang impiyerno.\n29 Iyo, iyo ini an parehong nilalang na iyo an nagbugtak sa puso ni Gadianton na ipagpadagos an gibo nin kadikloman, asin kan sikretong panggagadan; asin siya an nagdara kaini gikan sa kapinunan nin tawo magin sagkod sa ngonian na panahon.\n30 Asin hilnga, ini iyo siya na autor kan gabos na kasalan. Asin hilnga, siya nagpapadagos kan saiyang mga gibo nin kadikloman asin sikretong panggagadan, asin an naggigibo kan saindang mga pakana, asin kan saindang mga panunumpa, asin kan saindang mga tipan, asin kan saindang mga planong makangorongirhat na karaotan, gikan sa sarong henerasyon sagkod sa sarong henerasyon uyon sa saiyang pangangaputan sa mga puso kan mga kaakian nin mga tawo.\n31 Asin ngonian hilnga, siya nagkaigwa nin dakulang pangangaputan kan mga puso nin mga Nephita; iyo, na tanganing sinda nagin grabeng gayo an pagkamaraot; iyo, an kadakulang parte sainda nagluwas na sa dalan nin pagkamatanos, asin ginibong timak-timakan sa irarom kan saindang mga bitis an mga kasugoan nin Diyos, asin nagsunod sa sadire nindang mga dalan, asin naggiribo para sa saindang mga sadire nin mga idolo kan saindang mga bulawan asin kan saindang mga plata.\n32 Asin ini nangyaring naglipas na an gabos na ining mga kadaendatahan nag-abot sa sainda sa laog nin dae kadakul na mga taon, na tanganing an sarong kadaklang parte kaini nag-abot sa sainda sa ika-saisenta asin pitong taon kan pagpapamahala nin mga huwes sa mga katawohan nin Nephi.\n33 Asin sinda nagdakul man sa saindang mga kadaendatahan sa ika-saisenta asin walong taon, na ikinamundong gayo asin ipinagtatangis kan mga matatanos.\n34 Asin kaya satuyang nahihiling na an mga Nephita nagpoon na pinanluluya sa daeng pagtubod, asin nagtalubo sa karigsokan asin mga abominasyon, habang an mga Lamanita nagpoon na magtalubong gayo sa pagkaaram sa saindang Diyos; iyo, sinda nagpoon na magsunod sa saiyang mga patakaran asin mga kasugoan, asin naglalakaw sa katotoohan asin katanusan sa atubangan niya.\n35 Asin kaya satuyang nahihiling na an Espiritu nin Kagurangnan nagpoon na maghale gikan sa mga Nephita, nin huli kan saindang kadaendatahan asin katagasan kan saindang mga puso.\n36 Asin kaya satuyang nahihiling na an Kagurangnan nagpoon na magpabulos kan saiyang Espiritu sa mga Lamanita, nin huli kan saindang kasayunan asin kahuyuan na magtubod sa saiyang mga tataramon.\n37 Asin ini nangyaring naglipas na an mga Lamanita hinanap an banda kan mga tulisan ni Gadianton; asin sinda nagbalangibog kan tataramon nin Diyos sa pag-iriba na mas grabe karaot na parte ninda, na tanganing an bandang ini nin mga tulisan naubos na nagkaderestroso gikan sa pag-iriba nin mga Lamanita.\n38 Asin ini nangyaring naglipas sa balyong lado, na an mga Nephita an nagtaguyod sainda asin nagsuporta sainda, magpoon sa mas grabeng pagkaraot na parte ninda, hanggan sa sinda nagkaralat sa bilog na kadagaan kan mga Nephita, asin nagkadarara sa mas pang parte kan mga matatanos hanggan sa sainda nagturubod sa saindang mga gibo asin naki-ayon sa saindang kinulimbatan, asin sa makibale sa pag-iriba ninda sa saindang mga sikretong panggagadan asin mga kumbinasyon.\n39 Asin kaya saindang nakamtan an solong pamamahala kan gobyerno, na tanganing saindang pinagtimak-timakan sa irarom kan saindang mga bitis asin pinakulgan asin triningkahan asin pinagbaya an saindang mga likod sa mga kapobrehan asin mga mahuhuyo, asin mga mapagpakumbabang parasunod nin Diyos.\n40 Asin kaya satuyang nahihiling na sinda yaon sa makuring kamugtakan, asin naghihinog na para sa daeng katapusan na pagkapahamakan.\n41 Asin ini nangyaring naglipas na kaya nagtapos an ika-saisenta asin walong taon kan pagpapamahala sa mga katawohan nin Nephi.\n# posted by Unknown @ 3/25/2006 06:12:00 PM


Para sa mga Aki—Sarong Leksion Manongod sa Pagigin Maboot\nARAM mo daw kun ano an prehuwisyo?— Bueno, an prehuwisyo paghabo sa saro huli sana ta tibaad iba man an itsura nia o iba man an lenguahe nia. Kaya an pagkaigwa nin prehuwisyo pagkaigwa nin maraot na saboot o paniniwala manongod sa sarong tawo bago mo sia talagang mamidbid.\nSa paghona mo daw tama na dai magustohan an saro bago mo maaraman talaga kun anong klase siang tawo o huli sana ta napapalaen sia?— Bako, an prehuwisyo bakong tama, ni maboot man iyan. Dai kita maninigong magin maringis sa saro huli sana ta tibaad napapalaen sia sa sato.\nIsip-isipa. May midbid ka daw na siisay man na an kolor kan kublit iba man kan saimo o an lenguahe iba man kan saimo?— Tibaad may midbid ka pa ngani na iba man an itsura ta tibaad nalugadan sinda o may helang sinda. Maboot ka daw asin mamomoton sa mga napapalaen sa saimo?—\nPaano niato maninigong trataron an mga tibaad napapalaen sa sato?\nKun kita naghihinanyog sa Dakulang Paratokdo, si Jesu-Cristo, magigin maboot kita sa gabos. Maninigo na daing diperensia sa sato taga saen man na nasyon an sarong tawo o ano man an kolor kan kublit nia. Maninigo na kita magin maboot sa saiya. Dawa ngani bako ini an paniniwala nin gabos, iyan sarong leksion na itinokdo ni Jesus. Pag-olayan niato iyan.\nAn sarong Judio na may prehuwisyo sa iba nagdolok ki Jesus asin naghapot, ‘Ano an dapat kong gibohon tanganing mabuhay sagkod lamang?’ Aram ni Jesus na hinihingoa gayod kan lalaki na mapasabi sia na kita maninigo na magin maboot sana sa kapareho niato an rasa o nasyonalidad. Kaya imbes na simbagon nia mismo an hapot, hinapot ni Jesus an lalaki: ‘Ano an sabi kan Ley nin Dios na dapat niatong gibohon?’\nAn simbag kan lalaki: ‘Kamotan mo si Jehova na saimong Dios sa bilog mong puso, asin kamotan mo an saimong kapwa siring sa saimo man sana.’ Sabi ni Jesus: ‘Tama an simbag mo. Padagos mong gibohon ini asin magkakamit ka nin buhay na daing katapusan.’\nMinsan siring, habo kan lalaki na magin maboot o mamomoton sa mga tawong napapalaen sa saiya. Kaya naghingoa siang makakua nin sarahotan. Hinapot nia si Jesus: “Siisay man nanggad an sakuyang kapwa?” Tibaad gusto nia na an sabihon ni Jesus: “An kapwa mo iyo an mga katood mo” o, “Sinda mga tawo na kapareho mo an itsura.” Tanganing masimbag an hapot, nag-estorya si Jesus manongod sa sarong Judio asin sarong Samaritano. Arog iyan kaini.\nMay sarong lalaki na naglalakaw sa dalan palugsot hale sa siudad nin Jerusalem pasiring sa Jerico. An lalaking ini sarong Judio. Mantang sia naglalakaw, tinakma sia nin mga parahabon. Pinatumba sia ninda asin kinua an kuarta nia asin an gubing nia. Binugbug sia kan mga parahabon asin binayaan siang haros gadan na duman sa may dalan.\nPaghaloyhaloy, may nag-aging sarong saserdote. Naheling nia an lalaking erido. Kun ika ano daw an gigibohon mo?— Bueno, nagpadagos sana sa paglakaw an saserdote sa ibong kan dalan. Dai ngani sia nagpondo. Mayo man lamang siang ginibo tanganing matabangan an lalaki.\nDangan may nag-agi pang sarong tawo na relihiosong marhay. Saro siang Levita na naglilingkod sa templo sa Jerusalem. Mapondo daw sia tanganing tumabang?— Dai. Kaparehong-kapareho kan saserdote an ginibo nia.\nUltimo, may nag-aging sarong Samaritano. Naheheling mo daw sia na padangadang hale sa kurbada kan tinampo?— Naheling nia an Judio na tumba asin erido. Ngonyan, an kadaklan na Samaritano asin Judio dai nanggad nagkakaginustohan. (Juan 4:9) Kaya pababayaan daw kan Samaritanong ini an lalaki na dai sia tinatabangan? Masaboot daw sia: ‘Taano man ta tatabangan ko an Judiong ini? Dai nia ako tatabangan kun ako an nalugadan’?\nTaano ta an Samaritano an marahay makipagkapwa?\nBueno, hineling kan Samaritano an lalaki na tumba sa may dalan, asin naherak sia sa saiya. Dai nia makayang bayaan sia duman asin pabayaan na magadan. Kaya nagbaba sia sa nakakabayoan nia, rinanihan an lalaki, asin binolong an mga lugad kaini. Binuboan nia iyan nin lana asin arak. Makatatabang ini na maomayan an mga lugad. Dangan binugkosan nia an mga lugad.\nMaboot na isinakay kan Samaritano an nalugadan na lalaki sa hayop nia. Dangan luway-luway sindang nagbaklay sagkod na makaabot sinda sa sarong harong na dadagosan, o sadit na otel. Duman nag-arkila an Samaritano nin maiistaran kan lalaki, asin inataman nia siang marhay.\nNgonyan hinapot ni Jesus an kaolay niang lalaki: ‘Siisay sa tolong lalaking ini an sa paghona mo marahay makipagkapwa?’ Ano an masasabi mo? An saserdote daw, an Levita, o an Samaritano?—\nAn simbag kan lalaki: ‘An lalaking nagpondo asin inataman an nalugadan na lalaki iyo an marahay makipagkapwa.’ Sabi ni Jesus: ‘Tama ka. Lakaw asin gibohon mo man mismo an arog kaiyan.’—Lucas 10:25-37.\nBako daw iyan na marahayon na estorya? Liniliwanag kaiyan kun sairisay an satong kapwa. Sinda bako sanang an dayupot niatong mga katood. Asin bako sana sinda an mga tawo na kapareho niato an kolor kan kublit o an lenguahe. Tinokdoan kita ni Jesus na magin maboot sa mga tawo taga saen man sinda, ano man an itsura ninda, o ano man an lenguahe ninda.\nArog kaini si Jehova Dios. Mayo sia nin prehuwisyo. ‘An saindong Ama na nasa langit pinasisirang an saiyang aldaw sa maraot asin sa marahay,’ sabi ni Jesus. ‘Asin pinapaoranan nia an mga marahay asin an mga bakong marahay.’ Kun siring, maninigo na kita magin maboot sa gabos, kapareho nin Dios.—Mateo 5:44-48.\nPaano ka daw magigin marahay makipagkapwa?\nKaya kun may maheling ka na nalugadan, ano daw an gigibohon mo?— Paano kun sia taga ibang nasyon o iba man an kolor kan kublit nia sa saimo? Kapwa mo pa man giraray sia, asin maninigo mo siang tabangan. Kun sa paghona mo saditon ka pa tanganing tumabang, puede kang patabang sa mas may edad. O puede mong apodon an sarong pulis o maestra. Pagigin maboot iyan, kapareho kan Samaritano.\nGusto kan Dakulang Paratokdo na kita magin maboot. Gusto nia na tabangan niato an iba, siisay man sinda. Kaya ngani inestorya nia an manongod sa maboot na Samaritano.\nManongod sa leksion na ini nin pagigin maboot sa mga tawo ano man an saindang rasa o nasyonalidad, basahon an Talinhaga 19:22; Gibo 10:34, 35; asin Gibo 17:26.\nI-share I-share Sarong Leksion Manongod sa Pagigin Maboot\nSarong Samaritano na Guminawi Bilang Totoong Kapwa


Aanihon na sanang paroy sa Ocampo, Camarines Sur pinahakpa pa ni bagong Quinta.\nMaabot na sa P38.4 milyon an partial damaged report sa produksyon sa agricultura sa Bicol asin kabali digdi an agricultural infrastructure kan Department of Agriculture (DA), na winalat na destroso kan paglamasa ni bagyong ‘Quinta’ sa rehiyon.\nIni an inisyal na report sagcod kan Martes alas 5:00 nin hapon, Oktubre 27 hali sa mga provincia kan Albay, Camarines Sur asin Masbate alagad an dakulang nadestroso si mga madali nang anihon na paroy asin an iba nagbabados pa sana.\nSi Emily Bordado, opisyal na parataram kan DA sa Bicol nagpahayag na nagsakat na sa cantidad P22.2 milyon an destroso sa paroyan na igwang 1,042 metrico tonelada sa 515.43 na hektarya sa tolo pa sanang provincia mantang hinahalat pa an ibang report.\nSa corn plantations apektado an 266.11 hektarya asin maabot sa P5.7 milyon si cantidad kan destroso; sa high value crops apektado man an 20.85 hektarya na nagcacantidad nin P7 milyon; sa live stock – P818,000 asin ini si inisyal na report na danyos asin kabali digdi an nagadan na sarong baca asin sa poultry farm; asin sa property and infrastructure nag-aabot sana sa P340,000.\nSinabi pa ni Bordado na andam magtabang an saindang ahencia sa mga apektadong paraoma mantang igwa nang naka-andam na mga banhi sa paroy, mais, gulayon, abuno asin animal dispersal.\nHinahalat pa kan DA an iba pang mga damaged report hali sa ibang mga provincia kan Bicol asin piglalaom na malangkaw pa an cantidad kan destroso sa nakaaging calamidad. (dpa)


An Demokratikong Sosyalistang Republika nin Sri Lanka (internasyunal: Democratic Socialist Republic of Sri Lanka, ශ්‍රී ලංකා sa Sinhala / இலங்கை sa Tamil) (bisto sa pangaran Ceylon bago an taon 1972) sarong tropikal na islang banwa sa bandang habagatan na kosa kan subkontinenteng Indyan. Ini napapalibotan kan Dagat Indyano,kan Golpo nin Mannar asin kan Itiot nin Palk. Namomogtak na gayo ini harani sa Indya asin Maldive.\nAn wagayway kan Sri Lanka\nAn topograpong mapa kan Sri Lanka\nAn detalyadong mapa kan Sri Lanka\nKan antigong panahon ini midbid sa apod na Sinhale, Lanka, Lankadeepa (Sanskrit para sa "nagkikilyab na kadagaan"), Simoundou, Taprobane (hale sa Sanskrit Tāmaraparnī), Serendib (hale sa Sanskrit Sinhala-dweepa), asin Selan. Sa panahon nin kolonisasyon, nabantog an isla bilang Ceylon hale sa Selon sa tataramon na Portuges na Ceilão). An hitsura asin huli na gayod sa pagkarani kaini sa Indya, ini binabansagan na "luha nin Indya". Kan 2009, tinataya' na igwa ini nin populasyon na 20,238,000 katawo.\nAn Sri Lanka sarong republika asin unitaryong estado na an gobyerno semi-presidensyal; an saiyang sentro nin gobyerno yaon sa Sri Jayawardenapura-Kotte, an kabesera.\nGibo kan an lokasyon niya sa tahaw na gayo kan kasarapongan nin mga ruta sa dagat, an Sri Lanka sarong estratehikong takod sa pag'oltan kan Solnopan Asya asin Sur-subangan na Asya. Ini man an sentro kan relihiyon na Budismo asin kultura gikan pa sa mga lumang panahon. Masabi pa, ini an saro sa magkapira na sanang erokan kan Budismo sa Habagatan Asya kairiba an Ladakh, Bhutan asin an kadagaan nin Chittagong. An komunidad nin mga Sinhalese iyo an mayoria sa populasyon; an mga Tamil na natitipon na maray sa norte asin subangan kan kapuroan, iyo man an pinakadakulang minoriyang etniko. An iba pang mga etnikong grupo iyo an Moor, Burgher, Kaffir, Malayu asin an mga Vedda.\nMga datos manongod sa Sri Lanka U.S. Department of State\nHinayokong na impormasyon sa Sri Lanka\nPinaghugot gikan sa "https://bcl.wikipedia.org/w/index.php?title=Sri_Lanka&oldid=151874"\nLast edited on 14 Hulyo 2014, at 01:22\nHuring pigliwat an pahinang ini kan 14 Hulyo 2014, alas 01:22.